Kerajaan Sri Lanka lumpuh, 26 menteri Kabinet letak jawatan

Seluruh Kabinet Sri Lanka, kecuali Presiden dan Perdana Menteri yang juga adik-beradik, meletak jawatan pada Ahad ketika parti politik pemerintah berusaha menyelesaikan krisis ekonomi yang semakin memuncak, dengan sekatan ke atas media sosial gagal menghentikan satu hari lagi demonstrasi antikerajaan.

Negara kepulauan Asia Selatan itu menghadapi kekurangan bekalan makanan, bahan api dan keperluan lain – menyusul rekod inflasi paling teruk sejak mencapai kemerdekaan daripada Britain pada 1948.

Semua 26 menteri dalam Kabinet, kecuali Presiden Gotabaya Rajapaksa dan abangnya Perdana Menteri Mahinda Rajapaksa, menyerahkan surat peletakan jawatan pada mesyuarat lewat malam, kata Menteri Pendidikan Dinesh Gunawardena kepada pemberita.

Antara mereka yang meletak jawatan termasuk dua adik beradik Gotabaya iaitu Basil Rajapaksa yang juga Menteri Kewangan, dan Chamal Rajapaksa (Menteri Pertanian), serta anak saudara mereka Namal Rajapaksa (Menteri Sukan).

Peletakan jawatan itu membuka jalan kepada presiden untuk melantik Kabinet baharu pada Isnin – dan beberapa daripada mereka yang berundur mungkin dilantik semula.

Tindakan itu juga menyusul pelaksanaan darurat yang dikenakan selepas orang ramai cuba menyerbu rumah presiden di ibu negara Colombo, dan perintah berkurung di seluruh negara berkuat kuasa sehingga pagi Isnin.

Sebelum ini, Samagi Jana Balawegaya (SJB), pakatan pembangkang utama Sri Lanka, mengecam sekatan media sosial bertujuan menghentikan demonstrasi awam yang semakin meningkat dan berkata sudah tiba masanya untuk kerajaan meletakkan jawatan.

“Presiden Rajapaksa lebih baik menyedari bahawa ia telah menghidupkan pemerintahan autokratiknya,” kata Ahli Parlimen SJB, Harsha de Silva kepada AFP.

Tentera dengan senjata automatik bergerak untuk menghentikan protes dilakukan penggubal undang-undang pembangkang dan ratusan penyokong mereka yang cuba berarak ke Dataran Kemerdekaan ibu negara.

Penyedia perkhidmatan Internet diarah menyekat akses kepada Facebook, WhatsApp, Twitter dan beberapa platform media sosial lain tetapi sekatan itu tidak menghalang beberapa demonstrasi kecil di tempat lain di Sri Lanka.

Polis melepaskan gas pemedih mata untuk menyuraikan pelajar universiti di tengah bandar Peradeniya, walaupun protes di bahagian lain negara itu berakhir tanpa insiden. – Agensi


Zahid dakwa ‘gelombang hijau’ PN, PAS kerana pengundi disogok wang?

Presiden UMNO Datuk Seri Ahmad Zahid Hamidi mengaitkan wang sebagai punca berlakunya ‘gelombang hijau’ – lonjakan sokongan terhadap Perikatan Nasional (PN), khususnya PAS, pada Pilihan Raya Umum Ke-15 (PRU-15) lalu hingga menyebabkan Barisan Nasional (BN) kalah teruk.

Tanpa mengemukakan sebarang bukti terhadap tuduhannya itu, Pengerusi BN yang hanya menang dengan majoriti 348 undi dalam saingan di Parlimen Bagan Datuk pada PRU-15 lalu, kini dilihat sudah belajar daripada Timbalan Presiden PKR Rafizi Ramli yang banyak bermain dengan ‘politik persepsi’.

Tuduhan Zahid yang kini Timbalan Perdana Menteri pada program Naratif Khas di RTM malam tadi (9 Januari 2023), mengingatkan kembali dakwaan cikgunya Datuk Seri Anwar Ibrahim pada 5 Disember tahun lalu, bahawa parti ‘Melayu’ dan parti ‘Islam’ membiayai PRU-15 hasil dana syarikat perjudian.

Isu berhubung ‘gelombang hijau’ mula dimainkan rakan ‘sebantal’ baharu UMNO – DAP – apabila bekas pengerusi parti itu Lim Kit Siang melahirkan kebimbangan dengan gelombang kebangkitan orang Melayu beragama Islam ketika PRU-15 pada 19 November 2022, khususnya kemenangan besar PAS.

Kit Siang tidak menyembunyikan kebimbangan apabila melihat jumlah kerusi Parlimen dimenangi PAS, malah dalam satu tulisannya, dia mempersoalkan sama ada kemungkinan Malaysia bakal menjadi negara Islam sepenuhnya sebelum PRU-17 nanti.

“Adakah fenomena “gelombang hijau” yang kuat di Malaysia yang akan menjadikan Malaysia sebuah negara Islam sepenuhnya menjelang Pilihan Raya Umum ke-17 sebelum 2032?” kata Kit Siang dalam blognya.

Kit Siang memperkecilkan kemenangan PAS walaupun berjaya menawan 44 kerusi Parlimen selepas PRU-15 lalu dengan mendakwa ia disebabkan strategi kotor parti tersebut semasa berkempen.

“Fenomena gelombang hijau tercipta hasil daripada politik toksik yang menipu, ketakutan, kebencian, kaum dan agama dan keputusan tidak dijangkakan selepas pertambahan pengundi 18 tahun yang menyaksikan seramai 1.4 juta pengundi baharu dalam daftar pemilih,” katanya lagi.

Serangan Kit Siang kini disambut pula oleh Zahid yang menuduh “ganjaran wang” menjadi punca pengundi menolak BN, khususnya UMNO pada PRU-15 lalu, sambil berkata akibatnya pengundi gagal menilai prestasi politik perkhidmatan yang dilaksanakan Ahli Parlimen dan Ahli Dewan Undangan Negeri (ADUN) BN sepanjang tempoh lima tahun lalu.

“Elemen politik telah berubah daripada politik pembangunan kepada politik perkhidmatan. (Namun), walaupun ahli Parlimen atau ADUN berkhidmat dengan gigih di kawasan mereka selama lima tahun, pemikiran (orang yang percaya) politik perkhidmatan mudah berubah apabila mereka dibeli oleh orang luar.

“Penganalisis politik yang menjalankan kajian empirikal dan bukan empirikal mengenai PRU-15 gagal menyedari bahawa ganjaran wang adalah faktor utama yang dipanggil ‘tsunami hijau’,” katanya dalam program itu.

Pada PRU-15 lalu, daripada 30 kerusi dimenangi BN, 26 adalah daripada UMNO – satu kekalahan paling teruk dalam sejarah lebih 60 tahun parti itu memerintah Malaysia sejak merdeka.

PN pula memenangi 74 kerusi, merampas beberapa kerusi kubu kuat BN dan Pakatan Harapan, menjadikan Kedah, Kelantan, Perlis dan Terengganu “hijau”. Bagaimanapun, jumlah itu berkurangan setelah empat ahli Parlimen Bersatu Sabah keluar parti.

Kini, UMNO yang bersekongkol bersama DAP dalam kerajaan PH-BN, mula menyerang PN dan PAS dengan menanam satu doktrin bahawa gelombang kebangkitan rakyat Malaysia ketika PRU-15 lalu disebabkan diberi ganjaran wang dan menggunakan taktik kotor.


Harga ubat dijangka naik, kerajaan digesa segera bertindak : Gerakan

Susulan kebimbangan Persatuan Farmasi Malaysia (MPS) berhubung jangkaan kenaikan ubat, kerajaan digesa segera bertindak bagi memastikan perkara itu dapat ditangani.

Presiden Gerakan Senator Datuk Dr Dominic Lau Hoe Chai berkata kerajaan perlu memandang serius isu kenaikan harga ubat yang dijangka akan meningkat sebanyak 5 peratus berpunca daripada kejatuhan nilai ringgit.

“Jika harga meningkat, rakyat akan menanggung kos perubatan yang mahal. Terutamanya pesakit yang memerlukan rawatan jangka masa panjang.

“Ubat-ubatan adalah keperluan penting. Kerajaan perlu mengutamakan kesihatan rakyat dan mengambil tindakan bagi memastikan kestabilan terjamin.

“Jika harga mahal, kos operasi bagi institusi perubatan akan meningkat, dan doktor juga akan terkesan. Ini juga akan mengurangkan kualiti rawatan perubatan serta menghalang pesakit untuk menerima rawatan tepat pada masanya,” katanya dalam satu kenyataan, semalam.

Kelmarin, Presiden MPS Amrahi Buang dilaporkan berkata harga ubat dijangka meningkat sehingga lima peratus susulan nilai ringgit yang terus lemah dan tidak stabil berbanding dolar Amerika Syarikat (AS$) sejak bulan lalu.

Katanya, selain nilai ringgit yang melemah ketidaktentuan di peringkat antarabangsa seperti perang di Rusia-Ukraine yang belum tamat juga antara utama yang mempengaruhi harga ubat.

Dalam pada itu, Dominic berkata kerajaan perlu memperkukuh kawalan terhadap ketelusan harga ubat serta mempertimbangkan kaedah lain termasuk menambah subsidi dan mengurangkan kadar cukai ataupun tidak mengenakan cukai bagi ubat-ubatan yang diimport bagi mengurangkan beban rakyat serta institusi perubatan.

Selain itu, beliau turut mencadangkan kerajaan untuk mempromosikan penyelidikan dan pembangunan (R&D) serta pengeluaran ubat-ubatan tempatan bagi mengurangkan kebergantungan terhadap ubat-ubatan import.

“Kerajaan juga boleh beri dana serta menyediakan sumber bagi menyokong R&D ubat-ubatan bagi mewujudkan persekitaran yang kondusif untuk pengeluaran ubat-ubatan.

“Ini akan membantu meningkatkan kestabilan bekalan ubat secara domestik sekali gus dapat mengurangkan permintaan ubat yang diimport,” katanya.


‘Kelantan tak terima pun RM50 juta bantuan banjir yang Anwar umum’

Menteri Besar Datuk Ahmad Yakob mendedahkan Kerajaan PAS Kelantan tidak menerima pun bantuan banjir RM50 juta seperti diumumkan Perdana Menteri Kerajaan PH-BN, Datuk Seri Anwar Ibrahim.

Sebaliknya, kata beliau bantuan itu disalurkan menerusi Jabatan Pembangunan Persekutuan (JPP) Kelantan.

Tindakan itu, sekali gus mengesahkan kenyataan Presiden PAS Tan Sri Abdul Hadi Awang yang mengatakan pentadbiran negeri pimpinan parti itu mengalami kesukaran apabila dihalang dengan pelbagai cara dan penentangan, sama ada secara nyata mahupun tersembunyi oleh Pusat.

Ahli Parlimen Marang itu berkata, PAS mentadbir dengan kuasa yang sangat terbatas dan tindakan Kerajaan Persekutuan itu jelas membelakangi konsep federalisme dan adab demokrasi diamalkan di negara Barat yang menjadi rujukan mereka.

Mengulas lanjut Ahmad berkata:

“Mengikut janji Perdana Menteri, beliau nak beri bantuan banjir kepada Kelantan RM50 juta dan Terengganu RM50 juta.

“Sekarang bantuan itu disalurkan kepada JPP. Bagaimana kaedah JPP nak agih kepada rakyat Kelantan, itu kita (kerajaan negeri) tidak tahu.”

Beliau berkata demikian kepada media selepas Majlis Penyampaian Sumbangan Bantuan Pasca Banjir Perikatan Nasional (PN) Sentiasa Bersamamu di Kampung Periok di Tumpat hari ini (12 Januari 2023).

Dalam lawatan meninjau bencana di Kelantan pada 21 Disember lalu, Anwar mengumumkan bantuan segera banjir sebanyak RM100 juta kepada Kelantan dan Terengganu.

Anwar berkata, bantuan awal itu bagi meringankan beban dua negeri berkenaan.

“Memandangkan banjir lebih parah dari biasa, saya bersetuju selepas mengadakan perbincangan dengan Jemaah Menteri, kita meluluskan bantuan segera RM50 juta untuk Kelantan dan RM50 juta untuk Terengganu.


Kedua-dua lambang boleh digunakan PAS, kata Sanusi

Isu lambang yang akan digunakan semasa pilihan raya umum ke-15 (PRU-15) bukan suatu perkara yang perlu diperbesarkan, kata Datuk Seri Muhammad Sanusi Md Nor.

Pengarah Pilihanraya PAS Pusat itu berkata berkemungkinan akan menggunakan lambang asal dan juga Perikatan Nasional (PN) semasa kempen nanti mengikut kesesuaian negeri parti itu bertanding.

“Sebelum ini ada pandangan kita guna logo PN seperti di Pilihan Raya Negeri (PRN) Melaka dan kemudian di Johor, tetapi kali ini perlu ada perbincangan lagi untuk kita putuskan logo akan digunakan.

“Semalam saya ada di Kelantan, dan PAS Kelantan berpandangan lebih sesuai guna logo PAS dan negeri lain mungkin boleh guna logo PN. Logo ada rahsianya kerana ia boleh melambangkan kita dalam pakatan yang memberi kesan keyakinan rakyat.

“Begitu juga jika PAS guna logo gambar sendiri, ia turut memberi kesan psikologi. Pada saya dua-dua boleh digunakan, namun bergantung kepada perbincangan lanjut,” katanya dipetik laporan BH.

Sebelum ini, Mursyidul Am PAS, Datuk Hashim Jasin memberi bayangan berkemungkinan parti itu menggunakan logo imej bulan berikutan dakwaan pengundi menjadi keliru ketika ia digunakan pada PRN Melaka dan Johor kerana menyangka ia logo Barisan Nasional (BN).

Bagaimanapun, Presiden PAS, Datuk Seri Abdul Hadi Awang dalam kenyataannya menegaskan PAS masih menggunakan logo PN dan cadangan Hashim adalah pandangan peribadi beliau.

Sementara itu, mengulas mengenai kenyataan Hadi kelmarin, yang berpendapat PRU-15 perlu disegerakan, Muhammad Sanusi berkata, pilihan raya boleh dipercepat sekiranya semua persediaan melaksanakannya sudah disiapkan semua pihak.

“Untuk buat PRU-15 semua pihak kena sedia. Pilihan raya kali ini akan ada pertambahan pengundi yang banyak, malah ada undi 18 tahun. Suruhanjaya Pilihan Raya (SPR) perlu bersedia termasuk menyiapkan semua pusat mengundi.

“Bagi parti pula, saya rasa semua sudah bersedia sebelum ini cuma keadaan tidak mengizinkan apabila kita berhadapan pandemik COVID-19. PAS sendiri sudah bersedia dan kita yakin akan menang,” katanya lagi.


Hampir 80,000 kes Covid-19 baharu direkodkan di India

Jangkitan wabak Covid-19 kembali meningkat di India, dengan hampir 80,000 kes baharu direkodkan sejak seminggu lalu.

Jumlah kes aktif meningkat hampir 60 peratus dalam tempoh tujuh hari lepas, tetapi kementerian kesihatan negara itu menolak kemungkinan mengenai gelombang Covid-19 keempat, lapor Xinhua, menurut Bernama.

Menurut angka rasmi yang dikeluarkan Kementerian Kesihatan Persekutuan pada Isnin, 12,781 kes baharu telah direkodkan di seluruh negara, menjadikan jumlah kes setakat ini mencecah 43,309,473.

Ini merupakan hari keempat berturut-turut kes baharu melebihi 12,000 setiap hari, dan 18 kematian direkodkan akibat wabak itu, menjadikan jumlah korban setakat ini mencecah 524,873.

Delhi sekali lagi kekal menjadi antara negara paling teruk terjejas akibat pandemik Covid-19, dengan 1,530 jangkitan baharu direkodkan pada petang Ahad.

Setakat ini, terdapat 76,700 kes aktif dengan peningkatan sebanyak 4,226 kes dalam tempoh 24 jam lalu.

Seramai 42,707,900 orang telah sembuh dan dibenarkan keluar dari hospital, dengan 8,537 daripadanya dibenarkan keluar dalam tempoh 24 jam yang lalu.


Putrajaya tak sekat kerajaan negeri beli vaksin tapi mesti lulus NPRA

Putrajaya menafikan dakwaan menyekat kerajaan negeri membeli bekalan vaksin sendiri tetapi vaksin tersebut perlu diluluskan Bahagian Regulatori Farmasi Negara (NPRA), kata Khairy Jamaluddin.

Menteri Penyelaras Program Imunisasi COVID-19 Kebangsaan (PICK) itu berkata kerajaan pusat tidak pernah menghalang inisiatif kerajaan negeri yang mahu membeli vaksin bagaimanapun jenis vaksin tersebut perlu mendapat kelulusan NPRA bagi memastikan ia selamat digunakan.

“Badan Bertindak Imunisasi Covid-19 (CITF) ingin mengulangi komitmen pembekalan vaksin yang percuma dan mencukupi kepada semua individu yang layak di setiap negero bagi pelaksanaan PICK.

“Selain daripada komitmen ini, negeri-negeri juga dibenarkan untuk menjalankan inisiatif pembelian bekalan vaksin mereka sendiri dengan syarat vaksin yang dibeli perlu mendapat kelulusan daripada NPRA,” katanya dalam satu kenyataan hari ini.

Khairy juga menjelaskan perjanjian dengan syarikat farmasi sudah bersetuju untuk mendahulukan pembekalan kepada kerajaan persekutuan supaya program imunisasi dapat dilaksanakan terlebih dahulu sebelum disalurkan syarikat farmaseutikal kepada pihak lain, termasuk kerajaan negeri, pemain industri atau hospital swasta.

“Berdasarkan syarat perjanjian di antara kerajaan persekutuan dengan syarikat pengeluar vaksin berkenaan, pembekalan stok vaksin yang ditempah perlu dan akan didahulukan kepada kerajaan persekutuan,” katanya lagi.

Kenyataan Khairy itu sekaligus menyangkal tuduhan Ketua Menteri Pulau Pinang, Chow Kon Yeow yang kerajaan negeri itu ditawarkan dua juta dos vaksin Sinovac secara percuma, tetapi Putrajaya tidak membenarkan mereka menggunakan vaksin itu.

Chow berkata, pihaknya menulis surat kepada Kementerian Kesihatan Februari lalu, ketika tawaran vaksin itu pertama kali dibuat, tetapi KKM menolaknya.

Khairy berkata, CITF mengalu-alukan sebarang usaha mana-mana pihak yang ingin membantu PICK dengan menyumbang bekalan dos vaksin kepada PICK atau negeri dan buat ketika ini hanya tiga jenis vaksin sahaja dibenarkan ketika ini.

“Buat masa ini, tiga vaksin yang mendapat kelulusan NPRA adalah Pfizer, Sinovac dan AstraZeneca.”

Mengenai laporan Putrajaya merampas sumbangan 200,000 vaksin Sinovac dari Yayasan Sekhar, beliau berkata, pemeriksaan dengan Pharmaniaga dan rakan sejawatan dari China mendapati tiada dokumen rasmi mengenai permintaan atau pembelian dari yayasan itu.

Katanya, sebuah jawatankuasa pakar sedang menilai kesesuaian untuk memanjangkan jangka masa antara dos vaksin, selepas Singapura mengumumkan ia sedang mengkaji cadangan itu untuk membolehkan lebih ramai orang mendapatkan suntikan pertama mereka lebih awal.

Mengenai kesesakan di pusat vaksinasi, beliau menasihati mereka yang sudah mendaftar tidak datang terlalu awal untuk janji temu mereka untuk mengelakkan kesesakan.


Dulu UMNO memang kuat, tapi sekarang lain: Pemimpin PAS

Ketua Sidang Assabiqun PAS Pusat, Datuk Dr Mahfodz Mohamed menyanggah kenyataan Datuk Seri Ahmad Zahid Hamidi bahawa UMNO sudah kuat dan tidak memerlukan sebarang bentuk kerjasama dengan parti selain komponen Barisan Nasional (BN).

“Kita tahulah dulu UMNO kuat, tetapi secara realiti semasa tidak boleh rasa begitu lagi kerana selepas Pilihan Raya Umum Ke-14 (PRU-14), tidak ada satu parti pun yang boleh monopoli, menang bersendirian,” katanya hari ini.

Beliau berkata demikian ketika mengulas kenyataan Presiden UMNO itu bahawa parti berkenaan sudah kuat dan akan bertanding bersendirian pada Pilihan Raya Negeri (PRN) Melaka jika diadakan.

Zahid juga dilaporkan berkata UMNO sudah memutuskan untuk tidak bekerjasama dengan PAS bagi menghadapi PRN itu dan menyifatkan persefahaman dalam Muafakat Nasional (MN) sudah berakhir.

Dalam kenyataan di Facebooknya hari ini, Zahid mengulangi penjelasan berhubung isu pengkhianatan yang merujuk kepada PAS kononnya tidak ikhlas menjalinkan kerjasama dengan parti itu.

“Kemudian saya menjawab soalan adakah saya kecewa dengan MN yang pernah dimeterai pada 2019. Saya cakap tidak pernah kecewa sebagai ahli politik. Tetapi kita harus tahu apabila kita berkongsi hidup harus saling percaya mempercayai dan jangan khianat mengkhianati.

“Cukuplah pengkhianatan dilakukan sekali, tetapi kalau telah berulang kali, bukan kepada UMNO tetapi kepada pelbagai pihak, saya fikir itu harus dinilai semula,” ujarnya lagi.

Memetik laporan BH, Mahfodz yang juga bekas Ketua Dewan Ulama PAS Pusat menafikan parti itu mengkhianati kerjasama dengan UMNO menerusi MN apabila dalam masa sama turut menyertai Perikatan Nasional (PN).

Beliau ddipetik sebagai berkata ini kerana piagam MN sebenarnya tidak terbatas kepada UMNO dan PAS sahaja, sebaliknya turut mencakupi permuafakatan dengan orang Melayu Islam lain, yang berkongsi aspirasi sama seperti Bersatu.

“Saya pun tak nampak di mana PAS mengkhianati, walaupun tak sebut nama (PAS) tetapi kita faham. Seolah-olah kita khianati MN, sedangkan kita nak menyelamatkan umat Melayu Islam, sebab itu kita bersama-sama PN.

“Peliknya, yang menyokong Tan Sri Muhyiddin Yassin jadi Perdana Menteri pun membabitkan UMNO. Tak akan naik Presiden BERSATU itu tanpa sokongan UMNO,” katanya.


Kadar baharu RMT bermula 6 Nov, Radzi tekad bela nasib murid memerlukan

Kadar Rancangan Makanan Tambahan (RMT) baharu yang dinaikkan akan mula dilaksanakan pada 6 November ini, umum Kementerian Pendidikan (KPM).

Menteri Pendidikan, Datuk Dr Radzi Jidin menyifatkan langkah menaikkan kadar baharu tersebut adalah penting memandangkan situasi keadaan ekonomi rakyat yang juga meningkat, malah beliau tekad untuk terus membela nasib murid yang memerlukan.

“Pelaksanaan kadar baharu ini memanfaatkan seramai 791,477 orang murid penerima RMT di seluruh negara. Ini merupakan antara komitmen saya dalam memastikan kualiti makanan RMT kepada murid yang memerlukan adalah terjaga,” katanya dalam satu kenyataan di Facebook hari ini.

Dengan pengumuman tersebut, kadar RMT bagi seorang murid dinaikkan daripada RM2.50 kepada RM3.50 untuk Semenanjung Malaysia dan RM3.00 kepada RM4.00 bagi Sabah, Sarawak serta Wilayah Persekutuan Labuan.

Radzi dalam pada itu juga berharap kadar baharu itu akan memberi sedikit kelegaan kepada pengusaha kantin yang berdepan dengan kenaikkan kos harga barang.

“Pelaksanaan kadar baharu ini juga pastinya memberi kelegaan kepada pengusaha kantin sekolah yang menyediakan RMT.

“KPM komited melakukan yang terbaik untuk kelestarian pendidikan anak-anak generasi pewaris negara,” katanya lagi.


MB Terengganu bidas wakil DAP, Hannah Yeoh keluar kenyataan berbaur ugutan

Kenyataan pemimpin DAP, Hannah Yeoh yang disifatkan berbaur ugutan kepada pengundi Selangor dibidas Datuk Seri Ahmad Samsuri Mokhtar.

Menteri Besar Terengganu itu merujuk kepada klip tular ucapan Yeoh, di mana beliau memberi amaran kepada pengundi di Selangor supaya tidak “menghukum” Pakatan Harapan (PH), lapor MalaysiaNow.

“Kamu tidak menghukum Pakatan Harapan, kamu menghukum diri kamu sendiri jika kamu memilih untuk menyingkirkan menteri besar dari PKR yang anda ada hari ini dan menukarnya kepada Menteri Besar PAS.

“Kamu tidak menghukum saya, kamu menghukum cucu dan anak kamu di Selangor.

“Kita hanya tiga ada negeri, mereka tidak rugi. Kita yang akan rugi semuanya jika hilang tiga negeri ini. Jadi kita mesti selamatkan tiga negeri ini. Kamu mesti keluar sebagai pembela untuk mempertahankan negeri bernilai ini dengan rizab dan sumber bernilai untuk kegunaan kecemasan,” Yeoh memberitahu dalam satu ceramah kempen.

Sambil menyifatkan ucapannya sebagai “amat jahat”, Samsuri berkata gambaran Yeoh tentang pesaing politik PH adalah ancaman kepada keharmonian kaum.

“Kempen sebegini mengulangi sekali lagi kempen politik tidak sihat yang telah dibuat oleh Lim Guan Eng yang mengatakan sekiranya gelombang hijau menang, maka akan dirobohkan kuil-kuil,” katanya, merujuk kepada ucapan kontroversi Lim di Pulau Pinang bulan lalu, yang mana pengerusi DAP itu di siasat kerana menghasut.

Polis masih belum mengumumkan sama ada pertuduhan akan dikenakan terhadap Guan Eng lebih sebulan sejak siasatan itu dibuka.

Samsuri berkata peraturan yang sama harus dikenakan kepada semua orang “sama ada anda kerajaan yang memerintah atau pembangkang”.

“Saya mengambil kesempatan pada hari ini, mengajak dan menasihati para pemimpin politik untuk tidak menggunakan kempen politik ugut sebegini, berkempenlah secara sihat dan matang dalam memastikan keharmonian kaum dapat dijaga.

“Saya juga berharap rakyat Malaysia tidak termakan dengan politik sebegini yang sudah pasti merendah-rendahkan intelektual rakyat dan tidak madani. Budaya politik kuno sebegini wajar dinoktahkan,” tambahnya


Thailand catat kes baharu Covid-19 terendah sejak 26 Julai

Kementerian Kesihatan Awam Thailand melaporkan 10,919 jangkitan baharu dan 143 kematian akibat Covit-19 dalam tempoh 24 jam lalu di seluruh negara itu, terendah sejak 26 Julai lalu.

Daripada jumlah itu, tujuh membabitkan kes import dan 422 melibatkan jangkitan dalam kalangan banduan, kata kementerian itu.

Sejak 1 April lalu, tatkala gelombang ketiga penularan Covid-19 bermula, Thailand merawat lebih 1.47 juta pesakit, dengan sehingga semalam 1.32 juta pesakit disahkan sembuh sepenuhnya.

Sejak pandemik Covid-19 menular dan menjangkiti rakyat negara itu tahun lalu, Thailand merekodkan lebih 1.5 juta kes positif, manakala 15,612 pesakit meninggal dunia.

Daripada jumlah jangkitan baharu itu, 10,490 disahkan dijangkiti Covid-19 di hospital, manakala 644 dikesan menerusi ujian saringan besar-besaran yang dilakukan di lapangan.

Wilayah Bangkok merekodkan 2,561 kes baharu diikuti 858 di Samut Prakan; Chon Buri (629); Narathiwat (379); Ratchaburi (361); Yala (284); Nonthaburi (280); Rayong (272); Songkhla (267); dan Samut Sakhon (237).

Greater Bangkok pula melaporkan 4,184 jangkitan baharu hari ini dan 69 kes kematian. Empat wilayah Selatan merekodkan 1,127 kes baharu dan 10 kematian, manakala 67 wilayah lain mencatatkan 5,179 kes baharu dan 61 kematian.

Tujuh kes import yang dikesan pula membabitkan empat dari Malaysia, dan masing-masing satu dari Amerika Syarikat, Laos, dan Myanmar. – Agensi


Beri keutamaan suntikan vaksin Covid-19 kepada guru

AMANAH Gombak menggesa supaya tenaga pengajar sekolah turut dimasukkan ke dalam kumpulan yang diberi keutamaan menerima suntikan vaksin Covid-19.

Ketua Komunikasinya, Syazmir Hariz Noorazalan berkata, ini susulan rintihan dan keluhan yang diterimanya mendapati ramai dalam kalangan guru belum menerima vaksin walaupun telah mendaftar sejak bulan Februari 2021 lagi.

“Memandangkan Kementerian Pendidikan Malaysia (KPM) mengumumkan sekolah akan dibuka mulai pertengahan bulan Julai, maka eloklah jika semua guru di Malaysia ini diberikan vaksin sebelum sekolah dibuka,” katanya dalam satu kenyataan hari ini.

Sehubungan itu, beliau menegaskan bahawa, kerajaan di bawah Kementerian Sains, Teknologi dan Inovasi (MOSTI) perlu menyediakan satu laluan khas untuk membolehkan nama guru-guru didahulukan menerima vaksin selepas petugas barisan hadapan, warga emas dan OKU.

“Langkah ini seiring dengan kenyataan kerajaan yang menganggap guru juga adalah petugas barisan hadapan,” katanya.

Sementara itu beliau mencadangkan supaya kerajaan menjadikan sekolah tertentu atau pusat kegiatan guru peringkat daerah sebagai tempat guru menerima vaksin.

“Usaha untuk memudahkan urusan vaksinasi guru-guru perlu dijelmakan secepat mungkin bagi memastikan semua guru menerima vaksin 100 peratus di Malaysia,” katanya.

Jelasnya, usaha ini perlu disegerakan sebelum kerajaan beralih kepada usaha untuk memberi vaksin kepada murid khususnya calon SPM 2021.

Terdahulu, KPM menerusi Menterinya Datuk Mohd Radzi Md Jidin pada 6 Jun lalu dipetik berkata sekurang-kurangnya 70,000 guru telah menerima dos pertama vaksin Covid-19

Katanya lagi, kementeriannya sedang merancang untuk menambah lagi jumlah guru yang divaksin dan perkara itu telah dibincangkan bersama menteri penyelaras Program Imunisasi Covid-19 Kebangsaan Khairy Jamaluddin Abu Bakar.


Batalion 8 PGA arah anggota pakai dua lapisan pelitup muka

Batalion Ke-8 Pasukan Gerakan Am (Bat 8 PGA) mengarahkan semua anggota dan pegawainya memakai dua lapisan pelitup muka dan sarung tangan ketika menjalankan tugas sejak pelaksanaan sekatan penuh atau ‘total lockdown’ pada 1 Jun hingga 14 Jun ini.

Penolong Pegawai Pemerintah Bat 8 PGA, Deputi Superintendan K K Rames berkata arahan itu bertujuan mengelak sebarang kejadian tidak diingini seperti kontak dengan mana-mana individu yang diperiksa khususnya pendatang tanpa izin.

“Kita tidak mahu ada anggota yang terjejas akibat dijangkiti dan langkah ini sekurang-kurangnya dapat mengelak daripada dijangkiti kerana kita tidak tahu orang yang diperiksa itu negatif atau positif Covid-19.

“Anggota yang menjalankan tugasan di sekatan jalan raya biasanya terdedah kepada jangkitan dan disebabkan itulah, soal keselamatan dan kesihatan anggota perlu dijaga,” katanya kepada pemberita selepas meninjau kawalan di Pos Ibrahim Pencen, Rantau Panjang di sini hari ini.

Beliau berkata sepanjang tempoh Bat 8 PGA mengawal sempadan Malaysia-Thailand di Kelantan sejak 17 Mei hingga semalam, sebanyak 42 kes telah dicatatkan dengan nilai rampasan hampir RM800,000.

Dalam tempoh sama, seramai 39 individu turut ditahan selepas dikesan terlibat dalam kegiatan penyeludupan barangan kontraban, dadah dan penyeludupan migran.

“Data ini menunjukkan kegiatan jenayah rentas sempadan tetap berlaku walaupun negara sedang dilanda pandemik COVID-19,” katanya sambil menambah PGA8 akan terus meningkatkan tahap pemantauan di sempadan negara terutama ketika Perintah Kawalan Pergerakan yang sedang berkuat kuasa.


Yuran 300 baht dikenakan kepada pelancong masuk Thailand mulai April

Thailand merancang mengenakan yuran kemasukan terhadap pelancong asing sebanyak 300 baht (RM38) seorang bermula 1 April, yang akan digunakan bagi membiayai pembangunan lokasi pelancongan tempatan serta sebagai pelan perlindungan insurans.

Jurucakap kerajaan Thanakorn Wangboonkongchana berkata yuran berkenaan akan dikenakan menerusi tambang tiket penerbangan, menurut laporan Bernama.

“Bagaimanapun, agensi berkaitan masih belum memutuskan kaedah kutipan yang sesuai bagi kemasukan melalui darat,” katanya dalam satu kenyataan.

Thanakorn berkata industri pelancongan dijangka menjana pendapatan antara 1.3 hingga 1.8 trilion baht, termasuk 800 bilion baht daripada pelancong asing.

Beliau berkata berdasarkan situasi semasa, kerajaan mengunjurkan kemasukan lima juta pelancong antarabangsa ke negara itu pada 2022, yang majoritinya daripada Eropah dan Amerika Syarikat.

Jika pelancong China dan India kembali, ketibaan pelancong boleh mencecah sembilan juta, katanya.

“Sementara itu, jika sempadan darat dibuka semula untuk tujuan pelancongan rentas sempadan, ia bakal menarik pelancong dari Malaysia, Laos dan Myanmar, jumlah kemasukan 15 juta pelancong adalah munasabah,” katanya.

Thailand telah memperkenalkan pelbagai rancangan dan program termasuk “Test and Go” bebas kuarantin dan “Phuket Sandbox” bagi memulihkan industri pelancongannya.

Mulai 22 Dis, Thailand menghentikan program kemasukan bebas kuarantin “Test & Go” dan juga kebanyakan program “sandbox” kecuali “Phuket Sandbox” sebagai usaha menghalang penyebaran varian Omicron.

Sektor pelancongan Thailand terjejas teruk akibat pandemik Covid-19 dengan hanya kira-kira 200,000 ketibaan direkodkan pada tahun lepas berbanding hampir 40 juta pengunjung pada 2019 dan 6.7 juta pada 2020.

Bank Pusat Thailand mengurangkan prospek ketibaan pelancong asing untuk 2022 daripada 6 juta kepada 5.6 juta.


19 lagi kluster baharu pendidikan dikesan di 10 negeri semalam

Jumlah kluster pendidikan Covid-19 yang dilaporkan sejak 1 Januari lalu hingga semalam terus meningkat kepada 157 kluster dengan lebih 5,000 jangkitan, lapor Kementerian Kesihatan (KKM), hari ini.

Menerusi kemas kini laman sesawang Covidnow tengah malam tadi, sebanyak 19 daripada 23 kluster baharu yang dikesan semalam membabitkan kategori pendidikan yang melibatkan 313 jangkitan di 10 negeri dan Wilayah Persekutuan.

Empat daripada kluster pendidikan itu dikesan di Selangor; diikuti tiga kluster di Melaka; masing-masing dua di Johor, Kelantan, serta Kedah; dan masing-masing satu Pahang, Perak, Sabah, Perlis dan Kuala Lumpur.

Berikut adalah kluster baharu yang dikesan dalam tempoh 24 jam semalam:

Selangor
1. Kluster Jalan Semenyih Kajang (Hulu Langat) – 17 kes
2. Kluster Jalan Ungu (Hulu Langat, Petaling) – 11 kes
3. Kluster Kampung Kuala (Hulu Langat) – 35 kes
4. Kluster Jalan Senangin Satu (Petaling) – 16 kes

Melaka
1. Kluster Jalan Telok Mas (Melaka Tengah) – 24 kes
2. Kluster Jalan Sungai Air Hitam (Melaka Tengah) – 21 kes
3. Kluster Persiaran Paya Lebar (Alor Gajah) – 14 kes

Johor
1. Kluster Kundang Ulu (Tangkak) – enam kes
2. Kluster Sinaran Baru Skudai (Johor Bahru) – sembilan kes

Kelantan
1. Kluster Jalan Cherodok (Machang, Kota Bharu) – 12 kes
2. Kluster Kampung Gemang Lama (Jeli) – 13 kes

Kedah
1. Kluster Dah Bukit Awi (Kulim) – 26 kes
2. Kluster Dah Jalan Weng 2 (Baling) – 30 kes

Pahang
1. Kluster Kuala Tekal (Temerloh) – 19 kes

Perak
1. Kluster Batu Empat Kamunting (Larut, Matang, Selama) – lapan kes

Sabah
1. Kluster Batu 24 Nabalu (Kota Kinabalu, Tuaran, Kota Belut) – 22 kes

Perlis
1. Kluster Jalan Simpang Sanglang (Kangar) – 10 kes

Kuala Lumpur
1. Kluster Jalan Nazrin Shah (Lembah Pantai) – 10 kes

Kluster tempat kerja

Kuala Lumpur
1. Kluster Jalan Sports Digital (Titiwangsa) – lima kes
2. Kluster Jalan Lai Tet Loke 2 (Titiwangsa) – enam kes

Sabah
1. Kluster Persiaran Palma (Papar, Penampang, Tuaran) – 24 kes

Kedah
1. Kluster Dah Ketil Industri Baling 2 (Baling, Kuala Muda) – 88 kes.


‘Duit raya’: Kakitangan awam dapat RM500, pesara RM250

Kerajaan pada Khamis bersetuju memberi Bantuan Khas Kewangan Aidilfitri sebanyak RM500 kepada semua penjawat awam Gred 56 ke bawah.

Menerusi bantuan itu, pesara kerajaan juga akan menerima RM250.

Pejabat Perdana Menteri dalam satu kenyataan hari ini berkata, bantuan itu turut meliputi kakitangan kontrak, pegawai sambilan harian dan mereka yang dilantik di bawah MySTEP.

“Pemberian ini adalah bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada rakyat terutama semasa negara mengharungi tempoh yang penuh cabaran ini.

“Pembayaran bagi bantuan khas ini akan dibuat bersama dengan pembayaran gaji bulan Mei iaitu pada 6 Mei 2021,” kata Pejabat Perdana Menteri.

Bantuan khas itu akan memanfaatkan lebih dua juta penjawat awam dan pesara.

“Pengumuman pemberian Bantuan Khas Kewangan Aidilfitri pada tahun ini dibuat lebih awal daripada tahun-tahun sebelumnya atas keprihatinan kerajaan dalam membantu mereka membuat persiapan awal menjelang hari raya.

“Kerajaan berharap dengan pemberian bantuan khas ini dapat meringankan beban kewangan kepada penjawat awam dan pesara serta dijadikan sebagai pemangkin kepada mereka untuk terus berkhidmat dengan penuh dedikasi,” kata kenyataan itu.


Kedai buku, komputer, komunikasi dibenar beroperasi mulai esok: TPM

Majlis Keselamatan Negara (MKN) membenarkan kedai komputer, telekomunikasi serta kedai buku dan alat tulis beroperasi semula sepanjang tempoh Pelan Pemulihan Negara (PPN) berkuat kuasa esok.

Pada masa sama, MKN juga bersetuju untuk membenarkan pergerakan pelajar dari kawasan yang dikenakan Perintah Kawalan Pergerakan Diperketatkan (PKPD) atau ke kawasan PKPD dengan syarat mendapat kebenaran polis bagi tujuan mengambil peperiksaan termasuk peperiksaan profesional.

Timbalan Perdana Menteri Datuk Seri Ismail Sabri Yaakob dalam kenyataannya hari ini berkata sidang khas MKN hari ini bersetuju memberi kebenaran itu setelah mengambil kira maklum balas pelajar, ibu bapa serta tenaga pengajar.

“Ini untuk memastikan guru serta pelajar dapat menjalankan pengajaran dan pembelajaran di rumah (PdPR) tanpa gangguan,” katanya memetik laporan Bernama.

Ismail Sabri berkata pandemik Covid-19 telah mengubah cara pembelajaran harian, dan semua institusi pendidikan kini mempraktikkan sistem PdPR secara dalam talian.

Mengenai 13,215 kes baharu positif Covid-19 yang dilaporkan Kementerian Kesihatan hari ini, Ismail Sabri berkata ia disebabkan saringan secara besar-besaran dan bersasar yang dilakukan di kawasan PKPD terutama di Selangor, Kuala Lumpur dan Negeri Sembilan yang merupakan tiga negeri penyumbang terbesar bagi kes hari ini.

Menurut beliau, daripada seramai 134,569 individu yang menjalani ujian saringan semalam, 50,646 individu disaring di Selangor dengan 6,120 kes positif Covid-19 direkodkan.

“Trend peningkatan kes positif Covid-19 bukan sahaja berlaku di Malaysia bahkan negara-negara jiran seperti Indonesia yang mencatatkan 56,757 kes positif hari ini. Thailand pula merekodkan sebanyak 9,186 kes positif,” katanya.

Beliau berkata negara-negara Eropah turut bergelut dengan peningkatan kes seperti United Kingdom yang mencatatkan 42,302 kes manakala Russia yang mencatatkan 25,293 kes.

Sementara itu, Ismail Sabri berkata tujuh lokaliti di Sabah dan Perak dikenakan PKPD berkuat kuasa Sabtu hingga 30 Julai, dengan lokaliti di Sabah adalah Kampung Perpaduan Gumpa di Kudat, Perumahan Sabah Forest Industry (SFI) di Sipitang serta Penjara Tawau dan kuarters Penjara Taman Ehsan di Tawau.

Tiga lokaliti di daerah Kerian, Perak yang dikenakan PKPD adalah Apartment Tropicana Bukit Merah, Kampung Tersusun Pondok Tanjung dan Kampung Binjai.

Selain itu, beliau berkata pelaksanaan PKPD dilanjutkan di lima lokaliti di Perak, Melaka dan Sabah berkuat kuasa Sabtu hingga 30 Julai, melibatkan Kilang Latexx Manufacturing Sdn Bhd dan asrama pekerja Kilang Latexx iaitu Latexx Village dan Ivor Hostel di Taiping, Perak.

Di Melaka, PKPD dilanjutkan di Taman Mewah Kelemak, Alor Gajah sementara di Sabah lokaliti yang terlibat ialah Taman Jaya Diri di Kota Kinabalu, katanya.

Ismail Sabri berkata sebanyak sembilan lokaliti di Kuala Lumpur ditamatkan PKPD berkuat kuasa esok termasuk empat kawasan Program Perumahan Rakyat (PPR) iaitu Sri Semarak, Batu Muda, Kampung Baru Air Panas dan Kerinchi.

Kawasan lain di Kuala Lumpur yang ditamatkan PKPD ialah Kampung Padang Balang, Taman Koperasi Polis (Fasa Dua), Flat Sri Sabah, Bandar Baru Sentul dan Taman Ikan Emas. PKPD turut ditamatkan mulai esok di dua lokaliti di Tawau, Sabah iaitu di Kampung Mangga di Nasip Kita dan Kampung Kijang di Balung.

Lokaliti lain di Sabah yang ditamatkan PKPD bermula esok ialah Kampung Lingkodon di Kota Belud, Kampung Pintas Kubu di Beaufort, Kampung Muhibbah di Putatan dan Kampung Goshen di Kota Marudu. PKPD di Mukim Kuala Kuantan Satu di Kuantan, Pahang pula ditamatkan berkuat kuasa esok sementara di Mukim Kuala Kuantan Dua ditamatkan mulai Sabtu ini.

Ismail Sabri berkata sebanyak 180 premis meliputi kilang, premis perniagaan dan tapak pembinaan diarahkan tutup semalam kerana gagal mematuhi prosedur operasi standard (SOP).

Seramai 438 individu pula ditahan semalam atas kesalahan ingkar SOP dan daripada jumlah itu 404 individu dikompaun, 33 lagi direman dan seorang dijamin.


MP UMNO bersama rakyat Vs MP UMNO bersama Zahid Hamidi

Covid dan Politik

Pada masa rakyat sengsara dengan isu Covid ini, sebolehnya kita jangan sangat berpolitik. Kita wajib tumpu masa bantu rakyat. Tingkatkan vaksinasi dan pulihkan ekonomi.

Untuk kebaikan rakyat dan tidak banyak berpolitik, saya membuat keputusan untuk menyokong kerajaan sedia ada di bawah kepimpinan YAB Tan Sri Muhyiddin Yasin.

Jangan kita nafikan Tan Sri Muhyiddin telah banyak membantu UMNO. Dahulu di bawah akatan Harapan (PH), kita UMNO adalah pembangkang. Sekarang kita berada bersama-sama dalam kerajaan.

Pemimpin UMNO telah diberi pengiktirafan sebagai Timbalan Perdana Menteri (TPM) dan dilantik menteri-menteri kanan kerajaan. Kebolehan pemimpin UMNO inilah menyebabkan ramai ahli UMNO bersyukur dan turut sama dibantu kerajaan.

Tan Sri Muhyiddin juga telah banyak berjasa membantu warga FELDA. Bermula dengan bantuan sukuk bernilai RM9.9 billion, diikuti baru-baru ini telah meluluskan penghapusan hutang berjumlah RM8.3 billion. Tidak akan jumpa lagi pemimpin sebegini yang berjiwa besar membantu warga FELDA sebegini rupa.

Berkaitan situasi UMNO sekarang, YB Presiden UMNO DS Zahid pernah berkata, Ahli-ahli Parlimen UMNO bebas membuat pilihan untuk menyokong siapa di Parlimen. Sekarang beliau mengarahkan pula kita perlu tarik sokongan kepada kerajaan dan Perdana Menteri. Keputusan beliau sentiasa berubah.

Sayangnya saya tidak nampak ‘game plan’ di mana YAB Presiden UMNO hendak membawa kita pada ketika kesihatan rakyat masih diancam. Kita diarah menolak kerajaan sedia ada dan menolak kepimpinan Tan Sri Muhyiddin.

Selepas itu kemana kita? Adakah kita hendak kembali menjadi pembangkang? Membiarkan pemimpin bukan Melayu mentadbir agama Islam? Atau adakah kita hendah menyokong DS Anwar Ibrahim sebagaimana kita maklum akan hubungan akrab kedua-duanya?

PAU UMNO tolak DS Anwar, tapi Presiden berkata DS Anwar adalah cikgu dia. Presiden juga secara diam-diam telah tandatangani akuan bersumpah (SD) menyokong DS Anwar. Oleh itulah maka kita perlu lebih berhati-hati di dalam membuat keputusan demi kelangsungan masa depan UMNO.

Saya berpandangan, masa depan UMNO akan menjadi lebih baik jika kita bersama-sama dengan kerajaan sekarang di bawah kepimpinan Tan Sri Muhyiddin. Kerajaan ini tidak maksum, namun bagi mengelak mudharat yang lebih besar, ia menjadi pilihan yang terbaik ketika ini.

Saya menyeru agar kita dapat tingkatkan solidariti di kalangan ahli UMNO. Saya sayangkan UMNO; dulu, kini dan selamanya.

Insya-Allah, moga kita akan diberi petunjuk dan diberkati Allah SWT.
Insya-Allah kita akan berjaya.

Idris Jusoh
Ahli Parlimen Besut

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Bas ekspres dua tingkat terbalik dalam kemalangan di Jalan Damansara

Seramai 25 penumpang dan seorang pemandu sebuah bas ekspres dua tingkat berdepan detik cemas apabila kenderaan dinaiki mereka terbabas sebelum terbalik di susur Jalan Damansara menuju Bangsar, di sini, tengah malam tadi.

Jurucakap Jabatan Bomba dan Penyelamat Kuala Lumpur berkata pihaknya menerima panggilan kecemasan berhubung kemalangan berkenaan pada pukul 12.17 tengah malam dan seramai 18 anggota dari Balai Bomba dan Penyelamat Hang Tuah dan Sentul dikejarkan ke tempat kejadian, lapor Bernama.

“Setibanya pasukan bomba di lokasi kejadian, didapati kemalangan melibatkan sebuah bas ekspres yang dalam perjalanan dari Ipoh, Perak.

“Bomba bertindak memecahkan tingkap hadapan bas untuk mengeluarkan kesemua 26 mangsa terlibat,” katanya ketika dihubungi hari ini.

Bas berkenaan telahpun dialih pihak Dewan Bandaraya Kuala Lumpur dan kesemua mangsa terlibat hanya mengalami cedera ringan dan telah dihantar ke Hospital Kuala Lumpur di sini, bagi menjalani pemeriksaan lanjut.


Kes tunggakan cukai Najib dan anak berjumlah RM1.7 bilion didengar 14 Jun

Mahkamah Persekutuan menetapkan 14 Jun ini untuk mendengar rayuan Datuk Seri Najib Tun Razak dan anaknya, Datuk Mohd Nazifuddin berhubung penghakiman terus diperoleh Lembaga Hasil Dalam Negeri (LHDN) terhadap mereka dalam kes tunggakan cukai pendapatan.

Peguam Wee Yeong Kang yang mewakili Najib dan Mohd Nazifuddin ketika dihubungi berkata Timbalan Pendaftar Suhaila Haron menetapkan tarikh tersebut semasa pengurusan kes secara dalam talian semalam, lapor Bernama.

“Pendengaran rayuan itu akan berlangsung secara dalam talian,” katanya dan memaklumkan prosiding hari ini turut dihadiri Peguam Kanan Hasil Al-Hummidallah Idrus.

Bekas perdana menteri dan anaknya itu merayu terhadap keputusan Mahkamah Tinggi yang membenarkan permohonan LHDN memasukkan penghakiman terus bagi mendapatkan semula lebih RM1.7 bilion cukai tertunggak daripada mereka.

Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Pada 2020, dua Mahkamah Tinggi membenarkan permohonan LHDN untuk memasukkan penghakiman terus bagi mendapatkan semula tunggakan cukai sebanyak RM1.69 bilion daripada Najib manakala RM37.6 juta daripada Mohd Nazifuddin bagi tempoh antara 2011 dan 2017.

Pada 9 Sept 2021, Najib dan Mohd Nazifuddin gagal dalam rayuan mereka di Mahkamah Rayuan untuk mengetepikan penghakiman terus itu, namun pada 10 Mei tahun lepas mereka memperoleh kebenaran untuk meneruskan rayuan di Mahkamah Persekutuan.


Penghina Permaisuri Agong direman esok: Bukit Aman

Bukit Aman mengesahkan pelukis grafik, Mohd Fahmi Reza Mohd Zarin @ Fahmi Reza disiasat mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.

Pengarah Jabatan Siasatan Jenayah (JSJ), Datuk Huzir Mohamed berkata kes itu disiasat oleh Unit Siasatan Jenayah Terkelas (D5) JSJ Bukit Aman.

Terdahulu, katanya polis menerima laporan terhadap pemilik akaun Facebook Fahmi Reza yang didapati menghina Raja Permaisuri Agong dalam akaun tersebut.

“Suspek telah memuat naik satu posting yang mengandungi sekeping gambar KDYMM Seri PAduka Baginda Raja Permaisuri Agong berserta kenyataan berbunyi ‘This is dengki ke? 100 dengki songs, all in one playlist’.

“Suspek turut memuat naik satu link spotify yang menyenaraikan lagu-lagu yang mengandungi perkataan ‘jealousy’ berserta gambar baginda yang tertera perkataan ‘this is dengki ke?’,” katanya dalam kenyataan malam tadi.

Berikutan itu, Huzir berkata, JSJ Bukit Aman telah menahan Fahmi di Kuala Lumpur dan akan direman esok mengikut Seksyen 117 Kanun Prosedur Jenayah untuk siasatan lanjut.

Sebelum ini, media melaporkan pereka grafik itu ditahan di rumahnya kira-kira jam 7 malam dan dibawa ke Ibu Pejabat Polis Daerah Dang Wangi untuk siasatan lanjut.


Virus Covid-19 kembali ke tempat asal di Wuhan bawa varian Delta

Setelah lebih setahun virus Covid-19 keluar dari Wuhan, China, merebak dan menjangkiti lebih 200 juta penduduk dunia dan meragut lebih 4.26 juta nyawa, wabak itu kini kembali semula ke tempat asalnya, sekali gus mendorong seluruh populasi di bandar itu diarah menjalani ujian baharu.

China sedang berdepan tahap terburuk penularan wabak itu dalam beberapa bulan, dengan lebih daripada 300 kes dikesan di lebih 24 bandar di seluruh negara.

Negara ini kini menyenaraikan 144 kawasan berisiko tinggi dan sederhana, yang merekodkan paling banyak kes berbanding penularan pada awal 2020, kata Suruhanjaya Kesihatan Kebangsaan hari ini.

Kepantasan dan skala penyebaran telah mendorong pihak berkuasa China mengenakan sekatan perjalanan domestik secara besar-besaran, dengan semua perkhidmatan pengangkutan kereta api, teksi dan e-hiling digantung sementara, terutama di kawasan berisiko sederhana dan tinggi.

Pihak berkuasa imigresen China juga telah berjanji untuk mengehadkan perjalanan rentas sempadan yang tidak mendesak dan tidak perlu, termasuk memperketat pengeluaran pasport untuk warganegara China.

Pada Isnin, beberapa jangkitan dilaporkan membabitkan pekerja migran di Wuhan, bandar di tengah China di mana virus Covid-19 mula dikesan pada Disember 2019. Sehingga Rabu, sejumlah 20 jangkitan dilaporkan, termasuk lapan yang tidak bergejala, menurut Suruhanjaya Kesihatan Wilayah Hubei.

Bandar dengan 11 juta penduduk itu diletakkan di bawah penutupan paling ketat dan pertama akibat Covid-19 pada Januari 2020, ketika kemuncak penularannya.

Penutupan ketat selama 76 hari yang melumpuhkan bandar itu dan penduduk, akhirnya berjaya menjinakkan virus berkenaan. Wuhan sejak Mei tahun lalu, tidak melaporkan kes berkaitan Covid-19.

Pada Ogos 2020, ketika sebahagian besar dunia bergelut dengan Covid-19, Wuhan menjadi tajuk utama media apabila mengadakan festival
muzik elektronik di taman air terbuka, dengan ribuan orang berpesta tanpa memakai pelitup muka atau penjarakan sosial.

Namun sekarang, penularan varian Delta yang paling berbahaya meletakkan kembali pihak berkuasa negara itu dalam keadaan berjaga-jaga.

Pada Selasa, pihak berkuasa Wuhan melancarkan ujian saringan secara besar-besaran di bandar itu dengan penduduknya beratur panjang di pusat ujian. Pihak berkuasa juga mengantung perkhidmatan bas di 17 laluan selain menutup beberapa stesen kereta api bawah tanah.

Penduduk Wuhan yang semakin bimbang berdepan perintah penutupan semula, mula menyediakan stok bekalan makanan. Gambar dan klip video dikongsi di media sosial menunjukkan rak kosong di pusat beli-belah.

Ketika peringkat awal penutupan dahulu, jutaan penduduk Wuhan ‘dikurung’ di rumah dan hanya bergantung kepada pegawai pihak berkuasa serta sukarelawan untuk mendapatkan keperluan harian – selalunya dengan harga yang lebih tinggi.

Namun sehingga Rabu, tidak ada perintah penutupan seperti itu diumumkan di Wuhan, sebaliknya kompleks perumahan yang berkaitan dengan kes Covid-19 diletakkan di bawah kawalan bersasar. – Agensi


Pembentangan RUU larang tukar parti awal bulan depan

Perdana Menteri Datuk Seri Ismail Sabri Yaakob diminta untuk menimbang memanggil Mesyuarat Khas Parlimen awal bulan depan bagi membentangkan Rang Undang-Undang (RUU) Larangan Ahli Dewan Rakyat Bertukar Parti.

Cadangan supaya diadakan sidang khas itu dibuat Jawatankuasa Pilihan Khas bagi menimbang Rang Undang-Undang (RUU) Perlembagaan (Pindaan) (No3) 2022 yang dipengerusikan oleh Datuk Seri Wan Junaidi Tuanku Jaafar.

“Mesyuarat jawatankuasa bilangan enam 2022 sudah bersetuju dan memuktamadkan draf RUU Peruntukan Larangan Ahli Dewan Rakyat Bertukar Parti (Pindaan) (No. 3) 2022 untuk dibentangkan serta dibahaskan dalam Dewan Rakyat.

“Dalam hal ini, lima persoalan dasar dibangkitkan Jemaah Menteri ketika mesyuarat pada 1 Jun lalu dan sudah diulas serta dijawab oleh Jawatankuasa Pilihan Khas Parlimen, dalam mesyuarat semalam,” katanya dalam satu kenyataan hari ini.

Katanya, maklum balas Jawatankuasa Pilihan Khas Parlimen berkaitan perkara ini akan dibawa semula sebagai suatu Nota Jemaah Menteri dalam mesyuarat Jemaah Menteri akan datang.

Beliau yang juga Menteri di Jabatan Perdana Menteri (Parlimen dan Undang-undang), turut memaklumkan mesyuarat terakhir akan diadakan dalam masa terdekat untuk mengesahkan Penyata Jawatankuasa Pilihan Khas.

“Jawatankuasa Pilihan Khas ini secara sebulat suara bersetuju meminta dan mencadangkan kepada Perdana Menteri selaras dengan Peraturan Mesyuarat 11(3), Peraturan-Peraturan Majlis Mesyuarat Dewan Rakyat untuk diadakan Mesyuarat Khas Parlimen pada minggu pertama bulan Julai 2022.

“Secara umumnya, Jawatankuasa Pilihan Khas ini sudah berjaya melaksanakan terma rujukan sebagaimana usul yang diluluskan pada 11 April lalu.

“Pencapaian ini hasil komitmen bersama semua ahli jawatankuasa dengan sokongan padu Parlimen,” katanya.

Mesyuarat Kabinet sebelum Ini membangkitkan dua perkara untuk diperinci dan diteliti semula dalam draf RUU Perlembagaan (Pindaan) (No 3) 2022 mengenai peruntukan larangan Ahli Dewan Rakyat bertukar parti.

Selain isu berkenaan, Wan Junaidi berkata, Jemaah Menteri dalam mesyuarat sama turut tidak membantah draf dicadang Jawatankuasa Pilihan Khas Parlimen bagi menimbang RUU berkenaan.


Kaedah campuran dos vaksin pertama, kedua perlu kajian teliti

Jawatankuasa Khas Jaminan Akses Bekalan Vaksin Covid-19 (JKJAV) memang wajar mengkaji secra teliti rancangan melaksanakan kaedah heterologi atau campuran vaksin sebagai pelan B jika berlaku gangguan bekalan dalam negara.

Ini kerana walaupun JKJAV telah menjalankan kajian dan mendapati keputusan menggunakan kaedah itu kurang meyakinkan, nasihat Pertubuhan Kesihatan Sedunia (WHO) juga perlu diambil kira.

Ketika mendedahkan pelan rancangan itu jika bekalan vaksin Covid-19 dalam negara mengalami gangguan, Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata kaedah itu sedang dalam kajian berikutan penggunaan oleh banyak negara lain.

Bagaimanapun, katanya, mesyuarat Jawatankuasa Khas Jaminan Akses Bekalan Vaksin Covid-19 (JKJAV) dua minggu lalu mendapati, data yang diperoleh hasil kajian itu tidak menunjukkan keputusan meyakinkan.

“Dalam mesyuarat itu, hasil kajian yang dibentangkan dan data yang diperoleh tidak meyakinkan.

“Bagaimanapun, Khamis ini akan ada satu lagi mesyuarat berhubung perkembangan terkini vaksinasi secara heterologi dan (pembentangan) data daripada negara lain,” katanya semalam.

Setakat ini bagi WHO, berdasarkan prinsip asas setiap vaksin yang dicipta iaitu untuk merangsang sistem imun badan bagi menghasilkan antibodi yang melawan virus, walaupun cara vaksin melakukannya berbeza-beza, kata Pengarah Unit Vaksin WHO, Dr Kate O’Brien.

“Berdasarkan prinsip asas bagaimana vaksin berfungsi, kami berpendapat bahawa campuran dan padanan akan berfungsi,” katanya seperti dilaporkan Associated Press (AP) 18 Jun lalu.

Namun, saintis di Universiti Oxford di United Kingdom (UK) masih menjalankan ujian kombinasi dua dos vaksin Covid-19 yang dikeluarkan AstraZeneca, Moderna, Novavax dan Pfizer-BioNTech. Ujian lebih kecil turut dilakukan di Sepanyol dan Jerman.

“Kita benar-benar hanya perlu mendapatkan bukti dalam setiap kombinasi (vaksin) ini,” kata Dr O’Brien.

Setakat ini, data terhad mencadangkan suntikan dos AstraZeneca diikuti Pfizer adalah selamat dan berkesan.

Bagaimanapun, kombinasi itu mempunyai kesan sampingan sementara yang lebih tinggi seperti sakit dan kedinginan.

Keadaan itu mungkin disebabkan mencampurkan jenis vaksin berbeza biasanya akan menghasilkan tindak balas imun yang lebih kuat, kata Lawrence Young, seorang ahli virologi di Universiti Warwick di UK.

Di beberapa tempat, pegawai kesihatan sudah mencadangkan campuran vaksin dalam keadaan tertentu.

Susulan vaksin AstraZeneca dikaitkan dengan pembekuan darah yang sangat jarang berlaku, beberapa negara Eropah termasuk Jerman dan Perancis mengesyorkan individu yang memperolehnya sebagai dos pertama mendapatkan pula suntikan Pfizer atau Moderna sebagai dos kedua. Kanada juga membuat cadangan yang sama.

Di beberapa tempat seperti di UK orang ramai dinasihat untuk mendapatkan vaksin sama bagi dos kedua mereka jika boleh.

Sekiranya mereka mendapat AstraZeneca sebagai suntikan pertama mereka, mereka dinasihatkan untuk mendapatkan vaksin lain hanya jika mereka mempunyai sejarah pembekuan darah atau keadaan lain yang mungkin menyebabkan mereka berisiko lebih tinggi mengalami keadaan demikian.


EU syor vaksin keempat hanya kepada individu 80 tahun ke atas

Pihak berkuasa kesihatan awam Eropah berkata dos keempat vaksin Covid-19 perlu hanya diberikan kepada orang dewasa berumur 80 tahun ke atas buat masa ini, sambil menyatakan tiada bukti jelas untuk menyokong dos penggalak kedua untuk golongan muda.

Agensi itu tidak menolak dos keempat pada masa hadapan untuk individu yang sihat berumur 60 hingga 79 tahun dan akan terus memantau pandemik Covid-19 bagi mengedan tanda-tanda sekiranya dasar itu perlu diubah.

Tiada tanda bahawa perlindungan vaksin terhadap jangkitan teruk telah menurun dengan ketara dalam kumpulan umur itu di Kesatuan Eropah, kata pegawai.

“Memandangkan kempen vaksin semula boleh bermula pada musim luruh, pihak berkuasa akan mempertimbangkan masa terbaik untuk dos tambahan, mungkin mengambil kesempatan daripada vaksin yang dikemas kini,” jelas Agensi Ubat-ubatan Eropah (EMA) dan Pusat Pencegahan dan Kawalan Penyakit Eropah (ECDC) dalam satu kenyataan pada Rabu (6 April).

Kedua-dua agensi itu berkata mereka telah menyemak data dos keempat yang dibuat oleh Pfizer-BioNTech dan Moderna Inc, termasuk kajian dunia nyata dari Israel, di mana penyelidikan telah menunjukkan bahawa penggalak kedua hanya memberikan perlindungan yang lebih tinggi sedikit sahaja.

“Bagi orang dewasa yang berumur di bawah 60 tahun tanpa masalah kesihatan yang mendasari, pada masa ini tiada bukti muktamad bahawa perlindungan vaksin terhadap penyakit teruk semakin berkurangan atau terdapat nilai tambah bagi keperluan dos keempat,” kata EMA dan ECDC.

Pihak berkuasa di peringkat kebangsaan mempunyai kelonggaran untuk membuat keputusan mereka sendiri sama ada akan memberikan satu lagi suntikan kepada individu yang berisiko tinggi.

Langkah itu dibuat ketika negara-negara di seluruh dunia mempertimbangkan sama ada dos vaksin berikutnya diperlukan, dan untuk siapa.

Pentadbiran Makanan dan Ubat-ubatan (FDA) Amerika Syarikat (AS) telah membenarkan dos penggalak tambahan untuk individu dewasa berumur 50 tahun ke atas bulan lepas.

Di Israel, yang mula menawarkan dos keempat pada awal Januari, satu kajian menunjukkan suntikan tambahan meningkatkan perlindungan terhadap jangkitan dan penyakit yang teruk.

Cadangan kedua-dua agensi itu menyusul langkah banyak negara di seluruh dunia telah menghapuskan hampir semua sekatan Covid-19 dan sedang memerangi lonjakan penyakit yang didorong oleh subvarian BA.2 Omicron yang mudah berjangkit.

Jangkitan varian yang lebih ringan tidak menyebabkan kemasukan ke hospital dan kematian seperti dalam gelombang sebelumnya dan pihak berkuasa di banyak negara berharap kadar imunisasi mereka yang tinggi akan mengelakkan sebarang gangguan besar kepada masyarakat. – Agensi


Sultan tak perkenan bubar DUN Perak, keputusan kemudian: MB

Dewan Undangan Negeri (DUN) Perak tidak akan dibubarkan hari ini, kata Menteri Besar Datuk Seri Saarani Mohammad selepas menghadap Sultan Nazrin Muizzuddin Shah.

Saarani berkata Sultan akan mengumumkan keputusannya mengenai perkara itu kemudian.

“Saya berjumpa dengan Tuanku Sultan dan memaklumkan kepada baginda mengenai pembubaran Parlimen pada Isnin, selepas mendapat perkenan Yang di-Pertuan Agong.

“Saya juga memaklumkan kepada baginda bahawa Perdana Menteri Datuk Seri Ismail Sabri Yaakob telah meminta semua negeri untuk mengambil langkah perlu bagi membubarkan DUN mereka untuk mengadakan pilihan raya serentak.

“Saya sampaikan surat meminta DUN dibubarkan kepada Sultan dan baginda menerimanya.

“Sebarang keputusan berhubung perkara itu akan diumumkan oleh baginda tidak lama lagi,” katanya pada sidang media di Bangunan Setiausaha Kerajaan Negeri di Ipoh, menurut MalayMail.

Bagaimanapun, Saarani menegaskan bahawa perkembangan itu bukan sesuatu yang luar biasa kerana ia adalah hak Sultan untuk memutuskan permintaan Menteri Besar bagi membubarkan DUN.

Beliau berkata beliau akan menghadap Sultan Nazrin sekali lagi sebaik sahaja baginda memutuskan.

Saarani kemudian berkata kerajaan negeri akan berfungsi seperti biasa sehingga keputusan dibuat mengenai perkara ini.

Pada Isnin, Ismail Sabri mengumumkan pembubaran Parlimen ke-14 untuk memberi laluan kepada Pilihan Raya Umum Ke-15 lebih awal, tidak mengendahkan rayuan rakyat supaya tidak mengadakan pilihan raya sehingga tahun depan, ketika negara bersiap sedia menghadapi banjir tahunan.

Seperti kebanyakan negeri lain, penggal DUN Perak hanya tamat tahun depan, tetapi UMNO dan Barisan Nasional (BN) telah mengarahkan semua kerajaan negeri di bawah pentadbirannya – Perlis, Perak dan Pahang – untuk meminta pembubaran bagi menyegerakkan PRU-15.

Ketika ditanya sama ada kerajaan negeri akan mengadakan sidang khas bagi membentangkan undang-undang antilompat sebelum dibubarkan, Saarani mendakwa ini tidak perlu sekarang.

“Kita pasti boleh membentangkannya selepas pilihan raya umum,” katanya.


Najib lantik diri sendiri jadi wakil pemegang saham 1MDB, beritahu saksi

Datuk Seri Najib Razak menandatangani dokumen yang membenarkan beliau mewakili Menteri Kewangan (Diperbadankan) Kementerian Kewangan atau MOF Inc sebagai pemegang saham Terengganu Investment Authority (TIA) – kemudian 1Malaysia Development Berhad atau 1MDB – Mahkamah Tinggi Kuala Lumpur diberitahu hari ini.

Najib adalah menteri kewangan dan perdana menteri pada masa itu.

Bekas Setiausaha Syarikat TIA dan versi penjenamaan semulanya, 1MDB dari Februari 2009 hingga Mac 2011, berkata demikian ketika memberi keterangan di mahkamah hari ini.

Lim adalah saksi pendakwaan ke-18 dalam perbicaraan Najib berhubung penyelewengan lebih RM2.3 bilion dana 1MDB.

Mengesahkan pelbagai dokumen yang ditunjukkan kepadanya, termasuk sijil pelantikan wakil korporat bertarikh 12 Ogos 2009, Lim berkata ia adalah dokumen yang dikeluarkan oleh MOF Inc “yang ditandatangani oleh YAB Datuk Seri Mohd Najib Tun Haji Abdul Razak yang membenarkan pelantikan YAB Datuk Seri Mohd Najib Tun Haji Abdul Razak sebagai wakil korporatnya di semua mesyuarat agung syarikat”.

Diminta menghuraikan perkara ini oleh Timbalan Pendakwa Raya Deepa Nair Thevaharan, Lim berkata MOF Inc adalah pihak yang telah memberi kuasa kepada Najib untuk menjadi wakilnya, tetapi juga mengesahkan bahawa Najib telah menandatangani bagi pihak MOF Inc.

Deepa: Ini dokumen yang ditandatangani oleh YAB Datuk Seri Najib yang membenarkan pelantikan dirinya?

Lim: Tidak, sebenarnya MOF Inc memberi kuasa kepada YAB Datuk Seri Najib Razak sebagai wakil korporatnya.

Deepa: Bolehkah anda melihat dokumen itu; siapa yang menandatangani dokumen ini?

“Dokumen ini dikeluarkan MOF Inc atas kapasiti pemegang saham 1MDB, untuk memberi kuasa kepada wakil korporat, iaitu Datuk Seri Najib Razak. Penandatanganan MOF Inc ialah Datuk Seri Najib,” kata Lim seperti dilapor MalayMail.

Pada masa dokumen itu ditandatangani, TIA masih belum dinamakan semula sebagai 1MDB.

Berdasarkan dokumen yang ditunjukkan di mahkamah, pengarah TIA pada 11 Ogos 2009 bersetuju untuk memindahkan saham yang dipegang dalam TIA oleh Mentri Besar Terengganu Incorporated kepada MOF Inc.

Sebagai sebahagian daripada Persekutuan di mana ia berada di bawah pemilikan penuh Kerajaan Persekutuan. , TIA pada 25 September 2009 secara rasmi direkodkan sebagai telah menukar namanya kepada 1MDB.

Sepanjang perbicaraan yang telah berlangsung selama lebih 100 hari, sejak ia bermula pada Ogos 2019, sekurang-kurangnya 1,000 dokumen telah ditunjukkan di mahkamah, termasuk beberapa resolusi yang ditandatangani oleh menteri kewangan ketika itu Najib untuk pemegang saham 1MDB, MOF Inc, meluluskan pelbagai transaksi kewangan, urus niaga dan usaha mengumpul dana seperti melalui meminjam wang atau menerbitkan bon.

Perbicaraan di hadapan hakim Mahkamah Tinggi Datuk Collin Lawrence Sequerah dijadualkan disambung semula Selasa depan, dengan peguam Najib dijangka menyoal balas Lim.

Sebelum tamat prosiding hari ini, Timbalan Pendakwa Raya Mohamad Mustaffa P Kunyalam memberitahu mahkamah bahawa pihak pendakwaan juga menjangka akan memanggil bekas Ketua Pegawai Kewangan 1MDB, Azmi Tahir untuk pemeriksaan semula.

Beliau juga memaklumkan akan memanggil bekas Pengerusi 1MDB Tan Sri Mohd Bakke Salleh untuk pemeriksaan balas, serta bekas Ketua Setiausaha Negara Tan Sri Mohd Sidek Hassan untuk memberi keterangan.


Dulu lantang kini diam, MUDA bidas pemimpin PH isu kapal tempur

Setiausaha Agung Parti Ikatan Demokratik Malaysia (MUDA), Amir Hariri Abd Hadi membidas pemimpin Pakatan Harapan (PH) yang lantang bersuara berhubung kapal tempur pesisir (LCS) sebelum ini, kini hanya diam setelah menjadi kerajaan.

Pada sidang media di pekarangan Kompleks Mahkamah Kuala Lumpur hari ini, (8 Februari 2023) setelah memfailkan permohonan membatalkan pertuduhan kerana menyertai perhimpunan ‘Mana Kapal Tempur Pesisir’ yang dihadapinya, Amir Hariri berkata pemimpin PH antara yang palig lantang menyuarakan isu itu.

“MUDA menyuarakan bantahan berterusan terhadap isu ini. Mereka yang terbabit perlu dibawa ke muka pengadilan dan dihukum.

“Pemimpin PH antara yang paling lantang ketika himpunan itu, malah ada antara mereka yang sudah menjadi menteri. Mungkin mereka lebih tahu dan akan memainkan peranan dalam isu berkenaan,” katanya menurut BH.

Sehubungan itu, beliau menggesa kerajaan PH-BN, khususnya Kementerian Pertahanan untuk memberi maklumat lanjut berkaitan perkembangan terhadap proses siasatan projek LCS.

Pada 3 Ogos lalu, Pengerusi Jawatankuasa Kira-Kira Wang Negara (PAC), Wong Kah Woh, mendedahkan kontrak projek LCS diberikan oleh kerajaan kepada syarikat Boustead Naval Shipyard Sdn Bhd (BNS) secara rundingan terus.

Kerajaan didakwa membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.

Berhubung pertuduhan dihadapinya, peguam Amir Hariri, Raj Surian Pillai, berkata pihaknya berpendirian bahawa pertuduhan berkenaan adalah defektif atau cacat.

“Notis itu difailkan dalam sistem mahkamah semalam dan sudah diserahkan kepada pendakwaan hari ini.

“Mahkamah menetapkan 20 Mac ini untuk failkan hujahan bertulis dan kehadiran tidak diperlukan, manakala 27 Mac bagi pendengaran bantahan awal yang memerlukan kehadiran semua pihak,” katanya kepada pemberita selepas pengurusan kes di hadapan Majistret Nurul Izzah Shaharuddin.

Pada 26 Ogos lalu, Amir Hariri, 32, mengaku tidak bersalah atas pertuduhan selaku penganjur gagal mengemukakan notis kepada polis sekurang-kurangnya lima hari sebelum perhimpunan diadakan.

Kesalahan itu dilakukan di hadapan Kompleks Sogo, Jalan Tuanku Abdul Rahman pada jam 2 petang, 14 Ogos lalu.

Pendakwaan mengikut Seksyen 9(1) Akta Perhimpunan Aman 2012 yang boleh dihukum di bawah Seksyen 9(5) akta sama yang memperuntukkan hukuman denda maksimum RM10,000, jika sabit kesalahan.

Media melaporkan kumpulan penganjur yang menggelarkan diri mereka Jawatankuasa Protes Mana Kapal LCS? menuntut kerajaan segera menubuhkan Suruhanjaya Siasatan Diraja (RCI) bagi menyiasat salah laku yang berlaku.


[KEMAS KINI] Jangan gembira kematian, kes baharu menurun hari ini

Kes baharu positif Covid-19 dalam tempoh 24 jam sehingga 12 tengah hari tadi turun mendadak, daripada 9,020 kes yang dilapor pada Sabtu, kepada 6,999 kes.

Sementara kematian yang dicatatkan hari ini juga turun kepada 78 kes berbanding 93 yang direkodkan pada Sabtu.

Jumlah pesakit Covid-19 yang dirawat di unit rawatan rapi (ICU) setakat 12 tengah hari tadi bagaimanapun meningkat kepada 846 individu berbanding 844 semalam, sementara jumlah mereka yang memerlukan alat bantuan pernafasan turun kepada 419 berbanding 430 semalam.

Pada sidang media hari ini Ketua Pengarah Kesihatan, Tan Sri Noor Hisham Abdullah juga memaklumkan 17 kluster baharu dilaporkan.

Ianya membabitkan Kluster Jalan Laksamana Tiga, Taman Ungku Tun Aminah, Skudai di Johor Bahru dengan 15 kes positif direkodkan; dan Kluster Jalan Sri Putri 11, Taman Putri, Kulai (11 kes).

Kluster Balakong Batu Dua Belas membabitkan Kawasan Perindustrian Balakong Jaya, Selangor sebanyak 29 kes positif; dan Jalan Kasuarina, Bandar Botanik, Klang (51 kes).

Dua kluster baharu direkod di Pulau Pinang membabitkan Kluster Jalan Veterinari di Sungai Pinang, Georgetown yang mencatatkan 35 kes positif; dan Kluster Lorong Jelawat Dua di Kawasan Perindustrian Seberang Jaya (10 kes).

Di Sarawak, dua kluster baharu dicatatkan iaitu Kluster Gerigat di Kampung Gerigat, Kabong dengan 20 kes; dan Kluster Sungai Parik di Sri Aman (24 kes).

Dua kluster baharu juga dikesan di Kelantan membabitkan Kluster Kampung Tanjung Chenok, Kubang Gadong, Pasir Mas yang mencatatkan 13 kes; dan Kluster Taman Wahyu di Rantau Panjang (9 kes).

Di Terengganu, satu kluster baharu direkodkan iaitu Kluster Sungai Ular di Kuala Berang yang membabitkan 20 kes positif Covid-19.

Sebanyak tiga kluster baharu turut dikesan di Wilayah Persekutuan Kuala Lumpur iaitu Kluster Kolej Bunga Raya di Lembah Pantai yang mencatatkan 10 kes positif; Kluster Desa Melawati (16 kes); dan Kluster Perindustrian Batu Caves, Kepong (50 kes terdiri daripada pekerja sebuah kilang di Taman Perindustrian IKS).

Satu kluster baharu dikesan di Perak membabitkan Kluster Taman Industri Pelabuhan di Lumut membabitkan 13 kes Covid-19.

Perak, Pahang dan Negeri Sembilan masing-masing mencatatkan satu kes iaitu Kluster Taman Industri Pelabuhan di Lumut membabitkan 13 kes Covid-19; Kluster Kampung Pagi di Jerantut (10 kes); dan Kluster Industri Dioh di Kuala Pilah (131 kes membabitkan pekerja sebuah kilang di Kawasan Perindustrian Dioh).

Penurunan sebanyak 2,021 menjadi suatu angka yang boleh dibanggakan, namun apakah punca penurunan itu susulan kesedaran orang ramai terhadap bahaya virus berkenaan dan pematuhan terhadap prosedur operasi standard (SOP), belum dapat dipastikan.

Jika penurunan itu menjadi trend untuk masa akan datang, ianya akan menjadi lebih baik apabila ‘total lockdown’ dilaksanakan sepenuhnya di seluruh negara selama dua minggu mulai Selasa ini.

Bagaimanapun, penurunan kes positif sebanyak itu tidak boleh pula menyebabkan kita gembira dan mula sedikit-sedikit tidak mematuhi SOP yang ditetapkan.

Berdasarkan laporan Kementerian Kesihatan Malaysia (KKM) hari ini semua negeri, kecuali Pahang dan Terengganu, mencatatkan penurunan kes.

Kes baharu Covid-19 di Terengganu hari ini ialah sebanyak 214 kes, naik 25 kes berbanding 189 individu yang positif pada Sabtu. Sejak 24 Mei lalu hingga hari ini, jumlah kes jangkitan baharu di negeri itu tidak menentu, kadang kala naik dan turun.

Pahang juga mencatatkan peningkatan sebanyak 23 kes apabila hari ini mencatatkan 239 jangkitan baharu berbanding 216 individu positif Covid-19 pada Sabtu.

Selangor turun 359 kes berbanding yang direkodkan pada Sabtu sebanyak 2,839 individu positif, menjadi 2,477 kes hari ini.

Sabah turun sebanyak 75 kes (190 kes); Johor (35:433); Kuala Lumpur (173:616); Sarawak (213:513); Pulau Pinang (97:248); Kelantan (295:612); Negeri Sembilan (430:468); Perak (60:212); Kedah (46:422); Melaka (138:202); Wilayah Persekutuan Labuan (120:133); Wilayah Persekutuan Putrajaya (16:13); dan Perlis mencatat penurunan sebanyak 12 kes menjadi tujuh kes hari ini.


Sokong Anwar: Sampai bila MT UMNO nak berdiam diri?

Datuk Seri Shahidan Kassim mempersoalkan tindakan Majlis Tertinggi (MT) UMNO yang dilihat masih berdiam diri terhadap pemimpin yang melanggar keputusan parti menyokong Presiden PKR, Datuk Seri Anwar Ibrahim.

Ketua UMNO Bahagian Arau itu berkata apakah tidak menjadi kesalahan bagi mereka yang cuba melakukan gerakan menyokong Anwar sedangkan parti telah membuat ketetapan ‘No Anwar’, No DAP’?

Katanya, MT atau jawatan kuasa disiplin parti tidak boleh berdiam diri dalam soal itu.

“Contohnya ada orang tulis surat kepada Yang di-Pertuan Agong untuk menyokong Anwar, itu sesuatu yang tidak boleh didiamkan. MT nampaknya diam, jawatan kuasa disiplin pun nampaknya diam, ambil lah tindakan kalau betul.

“Kalau tidak salah tidak mengapalah, tetapi kena beritahu. Ini kata ‘No Anwar, No Dap’ tetapi pergi menyokong Anwar. Kalau ada orang pergi menyokong Anwar, DAP maka orang itu perlu dikenakan tindakan,” katanya dipetik Utusan Malaysia hari ini.

Tambah Shahidan, MT kena beri perhatian serius kepada orang melanggar keputusan parti tersebut.

“Kalau ada membuat gerakan menyokong Anwar salah atau tidak. Kalau tidak salah tidak apa mungkin keputusan MT ‘No Anwar, No DAP’ tetapi nak sokong Anwar bolehlah,” katanya.

Sementara itu, Shahidan memberi gambaran terdapat dalam kalangan ahli Parlimen UMNO melakukan gerakan mendapat tandatangan menyokong Anwar.

Bagaimanapun beliau berkata, perincian mengenai isu tersebut akan didedahkan selepas Hari Raya Aidilfitri ini.

“Yang lain-lain lepas raya lah. Lepas raya saya hendak cerita sikit pasal gerakan yang dibuat dalam kalangan ahli Parlimen dan saya tahu siapa yang tandatangan dan sebagainya,” katanya.

Sebelum ini, Shahidan memaklumkan pendedahan akan dibuat berhubung dakwaan usaha Datuk Seri Ahmad Zahid Hamidi yang cuba mengumpulkan tandatangan untuk menyokong Anwar baru-baru ini di Parlimen.


‘Malaun’ UMNO bekerjasama dengan PAS cuba lemahkan parti dari dalam

Pemimpin UMNO yang sentiasa mencetuskan kontroversi Datuk Nur Jazlan Mohamed membidas beberapa pemimpin UMNO yang didakwanya sedang mengadakan gerakan sulit dengan PAS untuk menyatukan Perikatan Nasional (PN), Barisan Nasional (BN) dan Gabungan Parti Sarawak (GPS) selepas Pilihan Raya Umum Ke-15 (PRU-15) nanti.

Menyifatkan pemimpin terbabit sebagai ‘malaun’ (yang terkutuk atau dilaknati – mengikut Kamus Dewan Edisi Keempat) beliau berkata kumpulan ini cuba melemahkan UMNO dari dalam dengan harapan dapat mempengaruhi barisan kepimpinan UMNO/BN supaya menerima PN sebagai rakan kerjasama politik di masa depan.

Timbalan Pengerusi Badan Perhubungan UMNO Johor itu berkata pemimpin UMNO terbabit juga sanggup terima katak-katak politik bekas UMNO dari Bersatu dan cuba melakukan taktik pengambilalihan terbalik BN.

“Tindakan mereka ini, terutamanya Malaun dalam UMNO, jelas membelakangkan parti di mana gerakan usaha sama merentasi sempadan hingga ke Borneo dipercayai dilakukan secara gelap dan demi kepentingan kuasa serta peribadi saja.

“Mereka juga dikatakan cuba untuk meminang GPS supaya menerima projek ‘Trans PN-BN-Borneo’ bagi menubuhkan kerajaan campuran selepas PRU-15,” katanya dalam kenyataan hari ini.

Nur Jazlan bagaimanapun mendakwa GPS tidak setuju dengan tawaran tidak masuk akal kumpulan ‘malaun’ kerana gabungan parti-parti di Sarawak tahu bahawa usaha sama pintu belakang ini tetap tak membantu tertubuhnya sebuah kerajaan yang stabil.

“Saya rasa orang Sarawak sudah cukup bersyukur dapat projek Highway Trans Borneo hasil usaha ‘Bossku’ ketika beliau jadi Perdana Menteri. Orang Sarawak tak perlukan jaringan politik Trans PN-BN-Borneo pun sebab mereka sudah selesa di bawah pentadbiran GPS selama ini.

“Bagi sesetengah walaun dalam PAS dan UMNO, mereka sanggup mengkhianati perjuangan parti sendiri kerana mahu mengekalkan kedudukan, jawatan dan pangkat di Putrajaya sebab mereka sedar sekarang ini kedudukan mereka cukup rapuh.

“Sebab itulah mereka sedaya upaya mahu menjodohkan dan menikahkan PN serta BN dalam satu perkahwinan mutaah politik demi kepentingan sendiri. Mereka tahu usaha ikut pintu depan ditentang habis-habisan oleh majoriti pemimpin dan ahli akar umbi UMNO,” katanya.

Nur Jazlan juga menyifatkan PAS telah ‘gila talak’ apabila kebanyakan pemimpin parti Islam itu masih tidak dapat menerima kenyataan bahawa mereka telah ‘diceraikan’ talak tiga oleh UMNO.

“Saban hari mereka meroyan dan merapu bukan-bukan. Create macam-macam cerita pasal Muafakat Nasional (MN) ini sehingga sanggup heret pemimpin UMNO lain sekali dalam cerita penuh sadis mereka itu.

“Hinggakan dari Mursyidul Am, Presiden sehingga ke Setiausaha Agung mereka sanggup buat cerita fitnah dan palsu kononnya ada pemimpin UMNO yang masih berminat dan berunding dengan mereka untuk teruskan kerjasama MN.

“Kononnya ada rundingan rasmi ‘pintu belakang’ antara PAS dan UMNO untuk tetap bekerjasama di bawah gabungan yang sudah lama mati itu. Tapi bila tanya orang UMNO… semua menafikan ada rundingan itu kerana orang UMNO tetap berpegang kepada keputusan parti yang sebulat suara sudah tutup pintu untuk MN.

“Jadi saya nak pesan pada PAS cubalah faham bahasa sikit, UMNO dah gerak solo dan tak perlukan lagi pasangan. Jadi PAS tak payah lagi nak terhegeh-hegeh dengan MN.

“Baik Hadi dan PAS tumpukan saja buat kerja macam mana nak pertahankan Kelantan, Terengganu dan Kedah,” katanya.

Nur Jazlan juga menyifatkan usaha PAS untuk mengadakan solat hajat memohon Allah membuka hari orang UMNO menerima PN dan MN sebagai langkah terdesak.

“Bila dah terdesak dan terselit belakang pintu, mereka mulalah pergunakan agama untuk merai sokongan dan menyerlahkan kononnya mereka warak serta menjunjung Islam.

“Selama lebih 2 tahun duduk senang lenang dalam Kerajaan PN, mengapa mereka tak sibuk-sibuk buat solat hajat ketika itu untuk minta dibukakan pintu hati orang UMNO sokong mereka.

“Di Kelantan sebagai Negeri Serambi Mekah sendiri pun PAS gagal berdoa supaya UMNO Kelantan terima mereka dalam MN, apatah lagi di negeri-negeri lain. Mungkin Allah tak terima doa pemimpin PAS sebab mereka tak ikhlas. Jadi saya nasihatkan PAS, sudah-sudalah berlakon macam merekalah jadi mangsa politik,” katanya lagi.


Pemberian ‘one off’ RM500 kepada pemandu bas, teksi, e-hailing

Kerajaan akan menyalurkan bantuan ‘one-off’ sebanyak RM500 kepada pemandu pelancong; pemandu teksi; pemandu bas sekolah; pemandu bas persiaran; pemandu kereta sewa dan e-hailing bermula Julai ini.

Perdana Menteri Tan Sri Muhyiddin Yassin berkata, bagi pemberian itu kerajaan memperuntukkan sebanyak RM68 juta bagi membantu pemandu-pemandu berkenaan yang terjejas akibat pandemik Covid-19.

“Tidak dinafikan semasa tempoh PKP ini, ia turut memberi kesan kepada pemandu teksi, kereta sewa dan bas sekolah.

“Bagi mengurangkan beban mereka, kerajaan bersetuju memberi Bantuan Khas secara one-off sebanyak 500 ringgit kepada 17 ribu pemandu pelancong, 40 ribu pemandu teksi, 11 ribu pemandu bas sekolah, 4 ribu bas persiaran dan 62 ribu pemandu kereta sewa dan e-hailing.

“Ia disalurkan kepada penerima yang berdaftar pada bulan Julai,” katanya dalam perutusan khas Perdana Menteri: Bantuan PKP 3.0 sebentar tadi.

Selain itu katanya, sebagai salah satu usaha mengurangkan beban perniagaan, Lembaga Hasil Dalam Negeri (LHDN) akan mempertimbangkan rayuan pengenaan penalti dan menangguhkan pembayaran penalti ke tahun 2022 serta menyediakan penjadualan semula bayaran cukai tertunggak bagi pembayar cukai dan perniagaan yang terjejas.

“Suruhanjaya Syarikat Malaysia (SSM) juga bersetuju untuk memperkenalkan semula pelanjutan untuk penghantaran penyata kewangan, pelaksanaan mesyuarat tahunan bagi syarikat awam yang tersenarai di Bursa Malaysia dan moratorium denda bagi penghantaran lambat dokumen berkanun.

“SSM juga akan mengecualikan bayaran lewat untuk membaharui lesen perniagaan sehingga 31 Disember 2021 bagi PKS mikro serta perniagaan milikan tunggal dan perkongsian,” katanya.


Gula pasir tidak dikawal harga dijual hari ini, kata menteri

Kementerian Perdagangan Dalam Negeri dan Kos Sara Hidup (KPDN) meluluskan penjualan gula putih bertapis jernih yang dijual pada harga bukan kawalan bermula hari ini.

Namun menterinya, Datuk Seri Salahuddin Ayub berkata gula sedia ada masih dijual dengan harga seperti sebelumnya.

“Biarpun pengguna kini mempunyai pilihan gula baharu di pasaran tetapi gula sedia ada (kasar dan halus) tetap dijual pada harga kawalan iaitu RM2.75 (kasar) dan RM2.85 (halus) sekilogram.

“Bagaimanapun kerajaan tidak mengawal harga gula putih bertapis jernih kerana harganya itu ditentukan pasaran.

“Keadaannya sama seperti penjualan petrol RON95 yang mempunyai kawalan harga, sementara RON97 ditentukan pasaran, sama seperti beras putih dan beras premium serta telur,” katanya pada sidang media selepas menyempurnakan penyampaian Majlis Anugerah Perkhidmatan Cemerlang (APC) KPDN dan Agensi 2022 di Pusat Konvensyen Antarabangsa Putrajaya (PICC), hari ini.

Jelasnya, kerajaan meluluskan permohonan dua syarikat pengeluar gula tempatan, MSM Malaysia Holdings Berhad dan Central Sugars Refinery Sdn Bhd (CSR) untuk menjual gula putih bertapis jernih itu.

“Kerajaan bersetuju permohonan itu kerana gula putih bertapis jernih akan memberikan pilihan kepada pengguna selain gula putih bertapis sedia ada (kasar dan halus).

“Kerajaan juga sudah memberi arahan kepada MSM dan CSR untuk terus mengeluarkan gula putih bertapis sedia ada (kasar dan halus) pada kuantiti semasa 42,000 tan metrik sebulan yang mencukupi untuk pasaran runcit.

“Justeru penjualan gula putih bertapis halus tidak boleh menggantikan bekalan gula putih bertapis sedia ada,” katanya.

Beliau turut memberi amaran akan mengambil tindakan terhadap syarikat pengeluar gula boleh jika tidak mengeluarkan bekalan gula putih bertapis mencukupi di pasaran.

“Begitu juga kepada mana-mana pemborong dan peruncit yang mengenakan pembelian bersyarat atau tidak menjual gula putih bertapis sedia ada (kasar dan halus) kepada pelanggan,” katanya.


Laporan psikiatri sahkan Yasin tidak waras

Laporan psikiatri Muhammad Yasin Sulaiman yang dikeluarkan Hospital Bahagia Ulu Kinta, Perak mengesahkan penyanyi nasyid dan komposer itu tidak waras ketika kejadian membabitkan dadah, tahun lalu.

Bagaimanapun, Timbalan Pendakwa Raya, Ahmad Zuhaini Mahamad Amin, berkata keadaan mental penyanyi itu bertambah baik sekali gus layak dibicarakan dan boleh membela diri atas tuduhan kes dadah.

“Ada tiga kesimpulan, pertama tertuduh disahkan menghidap penyakit bipolar dan hyperthyroidism (gangguan mental). Saya secara ringkas merujuk kepada laporan itu dan disahkan tertuduh tidak waras ketika kejadian.

“Ini perkembangan baharu bagi pihak pendakwaan dan saya diarahkan oleh pihak pendakwaan Selangor untuk memohon satu lagi tarikh sebutan.

“Saya perlu dapatkan arahan baharu daripada Jabatan Peguam Negara (AGC) berkaitan perkembangan itu. Sekiranya diberikan tarikh sebutan baharu, mohon sebulan dari hari ini,” katanya ketika sebutan kes di hadapan Hakim Mahkamah SesyenPetaling Jaya, Nik Nasimah Nik Mohammad, hari ini, lapor BH.

Gangguan bipolar adalah penyakit mental yang menyebabkan perubahan mood tinggi dan rendah yang teruk serta perubahan tidur, tenaga, pemikiran serta tingkah laku.

Orang yang mengalami gangguan bipolar boleh mengalami tempoh di mana mereka berasa terlalu gembira dan bertenaga dan dalam tempoh lain pula berasa sangat sedih, putus asa dan lesu.

Pada 8 Mei lalu, mahkamah memerintahkan penyanyi nasyid itu dirujuk ke Hospital Bahagia Ulu Kinta untuk diperiksa tahap kesihatan mentalnya.

Hakim membuat perintah itu selepas membenarkan permohonan peguam bela Yasin, Ariff Azami Hussein, mengikut Seksyen 342 Kanun Acara Jenayah.

Pada 31 Mac 2022, Yasin, 48 yang terkenal melalui lagu ‘Mimpi Laila’ berdepan hukuman gantung sampai mati selepas didakwa di Mahkamah Majistret atas tuduhan mengedar dadah jenis ganja di kediamannya pada 24 Mac tahun sama.

Bagaimanapun, Yasin terlepas daripada hukuman gantung sampai mati selepas Mahkamah Majistret melepas tanpa membebaskannya daripada tuduhan berkenaan sebelum didakwa atas tuduhan memiliki ganja.

Penyanyi itu juga mengaku tidak bersalah atas satu lagi pertuduhan di Mahkamah Sesyen kerana menanam 17 pokok ganja dalam pasu plastik berisi tanah merah di lokasi, waktu dan tarikh sama.

Sementara itu, Ariff Azami, berkata laporan perubatan itu mengesahkan dua perkara mustahak iaitu anak guam tidak waras ketika kejadian dan layak dibicarakan.

“Kami percaya perbicaraan terhadap tertuduh boleh diteruskan seperti dimaklumkan pendakwaan, bicara secara formal mengikut Bab 33 Kanun Tatacara Jenayah (CPC) supaya akhirnya satu perintah di bawah Seksyen 347 CPC iaitu penghakiman pembebasan atas alasan gangguan mental dapat dikeluarkan.

“Perintah akhir di bawah Seksyen 348 CPC di mana pesakit dihantar semula untuk diubati hingga diperakui sihat oleh lembaga perubatan.

“Tiada bantahan untuk satu lagi tarikh sebutan kes namun bagi menjimatkan masa, mohon tarikh bicara seawal mungkin selama dua hari,” katanya.

Hakim menetapkan 9 Ogos untuk sebutan semula kes manakala 28 serta 29 Ogos untuk bicara.


Hati-hati penipuan tawaran giliran haji lebih awal: Idris

Orang ramai dinasihatkan agar tidak mudah terpedaya dengan penipuan berkaitan pakej haji, umrah dan badal haji yang menawarkan giliran lebih awal untuk menunaikan ibadah haji, khususnya ketika aktiviti rentas negara dibenarkan.

Menteri di Jabatan Perdana Menteri (Hal Ehwal Agama), Idris Ahmad berkata jika aktiviti penipuan itu tidak dibanteras dan ditangani, ia dikhuatiri akan memperdayakan bakal jemaah dan pendeposit di Tabung Haji (TH) sehingga kerugian sejumlah wang yang besar.

“Penipuan ini biasa, bukan TH sahaja terkena, ada yang libatkan Kumpulan Wang Simpanan Pekerja, pesara kerajaan yang dapat pencen dan lain-lain. Seelok-eloknya kena dengar pengumuman rasmi TH (tentang giliran menunaikan haji).

“Perkara ini membimbangkan bukan sahaja dari aspek pengoperasiaan tetapi juga untuk jemaah dan pendeposit. Kita selalu uar-uarkan perkara ini di semua platform iaitu kita tidak memberi tawaran badal haji dan tawaran haji kecuali melalui giliran seperti sebelum ini.

“Kalau ada yang kata masukkan duit, bagi nama, itu tidak betul. Panggilan tawaran haji biasanya kita buat disusuli dokumen, bukan melalui aplikasi WhatsApp,” katanya dalam sidang media selepas menyerahkan bantuan zakat di bawah Program TH Prihatin 2021 Perak kepada peniaga kecil yang terkesan akibat pandemik COVID-19 di sini hari ini.

Beliau merujuk kepada aktiviti penipuan membabitkan tawaran ke Tanah Suci, Makkah yang menggunakan aplikasi WhatsApp kononnya bakal jemaah atau pendeposit akan mendapat giliran lebih cepat tanpa perlu menunggu panggilan daripada TH, setelah membayar sejumlah wang.

Idris berkata sehubungan itu, bakal jemaah dan pendeposit yang ada menerima mesej mengenai tawaran mengerjakan ibadah itu daripada aplikasi tersebut diminta melaporkannya kepada pihak berkuasa dan TH untuk tindakan seterusnya.

“Elok buat laporan agar TH boleh kesan nombor telefon dan identiti (dalang penipuan),” katanya seperti dilaporkan Bernama.

Dalam pada itu, ditanya mengenai status Suruhanjaya Siasatan Diraja (RCI) TH, Idris berkata senarai keanggotaan membabitkan tujuh individu telah diputuskan dan disiapkan semalam untuk Perdana Menteri Datuk Seri Ismail Sabri Yaakob mempersembahkannya kepada Yang di-Pertuan Agong Jumaat depan.

Menurutnya, jika diperkenankan, RCI ini tidak akan mengganggu gugat pengoperasian, urusan deposit dan segalanya yang membabitkan TH ketika ini kerana ia diwujudkan bagi menyiasat isu berbangkit mengenai pengurusan badan tersebut antara 2014 hingga 2020.

Penubuhan RCI mengikut Akta Suruhanjaya Siasatan 1950 (Akta 119) pada Julai lepas bertujuan membolehkan siasatan lanjut dapat dibuat terhadap perkara berbangkit dan perakuan sewajarnya dapat dikemukakan kepada kerajaan bagi memulihkan imej serta keyakinan rakyat terhadap kewibawaan TH.


PAS tegas tolak politik sempit

PAS sekali lagi mengulangi pendirian menolak sebarang agenda politik sempit dan mempunyai wawasan yang terhad, sebaliknya sedia berbincang dengan mana-mana pihak untuk kembali menegakkan perjuangan Islam dengan ikhlas.

Presiden PAS Tan Sri Abdul Hadi Awang berkata PAS sedia berbincang dengan semua pihak yang menunjukkan tanda-tanda keikhlasan untuk mencari jalan penyelesaian supaya kembali kepada Islam.

“Hal ini sangatlah penting bagi mengatasi masalah umat yang besar, bukan sekadar agenda politik yang sempit, jangka masa pendek dan tidak beristiqamah bersama Islam.

“Kini, kita sudah merdeka daripada penjajah asing, tetapi masih dijajah fikirannya. Janganlah sekali lagi kita mengulangi kesilapan yang lalu.

“Maka, Parti Islam Se-Malaysia (PAS) memperkenalkan pendekatan mengikut petunjuk al-Quran tersebut berkonsepkan Keluarga Malaysia Masyarakat Majmuk.

“Kami menolak sebarang agenda perpaduan kaum yang sempit dan mempunyai wawasan yang terhad,” katanya dalam kenyataan hari ini.

Utusan Khas Perdana Menteri ke Timur Tengah bertaraf duta itu mengingatkan negara dan rakyat akan mudah dijajah sekiranya perpecahan berlarutan.

Abdul Hadi berkata penjajah menerapkan polisi pecah dan perintah yang akan menyebabkan tanah air serta rakyat hilang jati diri dan kuasa politik, ekonomi serta pendidikan.

“Perpecahan yang berlaku menyebabkan kelemahan umat sehingga menghilangkan kuasa politik mereka, setelah tanah air mereka dirampas dan dijajah oleh musuh akibat tidak ditangani dengan penuh kesabaran,” katanya.

Sebaliknya Ahli Parlimen Marang itu berkata pengaruh konsep perpaduan umat yang diperkenalkan oleh Islam berjaya menarik perhatian masyarakat yang tertindas di seluruh pelosok dunia, termasuk di negara besar pada zamannya.

“Sehingga Islam itu dianggap bahaya oleh pihak berkuasa yang zalim, kerana akhlak penganutnya dan adil pemerintahnya bukan kerana senjata dan ganasnya.

“Adapun kelemahan yang dihadapi oleh umat Islam pada zaman mutakhir disebabkan tidak beramal dengan petunjuk al-Quran. Sehingga umat Islam sendiri berpecah-belah dan tidak boleh membawa mesej Islam yang diwajibkan ke atas mereka,” katanya.


Halang pihak bernafsu rebut pucuk pimpinan negara: Hadi Awang

Presiden PAS, Datuk Seri Abdul Hadi Awang mengingatkan pihak tertentu supaya berhenti daripada bermain politik dan mengetepikan nafsu untuk merebut kerusi pucuk kepemimpinan negara dalam keadaan Malaysia berdepan pandemik Covid-19 sekarang.

Tanpa merujuk kepada mana-mana individu atau kumpulan, beliau dalam satu kenyataan dari Institut Jantung Negara (IJN) hari ini, berkata PAS terbabit secara langsung dalam mengambil alih kerajaan Pakatan Harapan (PH) yang dibejati dengan krisis kepemimpinan dan moral sehingga membosankan rakyat.

“Setelah membentuk kerajaan Perikatan Nasional (PN) mengikut lunas demokrasi, PAS yang diberikan beberapa peranan dalam Kabinet terus menjalankan tugas masing-masing tanpa banyak soal, kerana PAS meletakkan kepentingan rakyat yang lebih diutamakan,” katanya.

Ahli Parlimen Marang itu yang masih dirawat di IJN sejak empat hari lalu berkata, sSecara khusus, PAS memahami keadaan darurat pandemik Covid-19 dan menjunjung titah Kebawah Duli Yang Maha Mulia Seri Paduka Baginda Yang di-Pertuan Agong supaya dihentikan segala ‘politicking’ yang boleh menganggu kestabilan pemerintahan negara.

“Namun, masih lagi terdapat dalam kalangan kita yang seolah-olah meletakkan Malaysia berada di luar alam bumi. Mereka masih tidak henti-henti daripada ‘politicking’ dan sangat bernafsu untuk mengambil alih tampuk kepimpinan negara dan negeri dalam suasana Covid-19 yang sebegini rupa,” katanya.

Abdul Hadi memetik Rasulullah SAW membandingkan kumpulan itu laksana mereka yang berada di petak bawah di dalam sebuah bahtera, di mana mereka ingin menebuk kapal dari bawah kerana bersikap gopoh ingin mendapatkan air untuk mereka sahaja tanpa mengira semua orang yang berada di dalam bahtera.

“Mereka perlu dihalang agar semuanya selamat. Bertindak dengan tegas tanpa perasaan waswas, kerana waswas itu datangnya daripada syaitan,” katanya.

Agenda Daily hari ini memetik Ahli Majlis Pimpinan Pusat (MPP) PKR, Datuk Abdullah Sani Abdul Hamid sebagai berkata misi Presiden PKR, Datuk Seri Anwar Ibrahim untuk diangkat sebagai Perdana Menteri baharu mungkin menemui sinarnya apabila parti itu menghadap Yang di-Pertuan Agong.

Abdullah Sani berkata, cadangan itu antara yang akan dikemukakan partinya, selain desakan supaya diadakan segera Pilihan Raya Umum (PRU).

Bagaimanapun hari ini, penyokong PKR kecewa apabila Anwar berkata tiada isu berhubung pembentukan kerajaan baharu dibincangkan dengan Yang di-Pertuan Agong pagi tadi.

Ketua Pembangkang itu yang teruja selepas dipanggil menghadap memberitahu wartawan isu kerajaan baharu tidak berbangkit, bagaimanapun beliau tidak menjelaskan secara terperinci intipati perkara yang disuarakannya ketika pertemuan itu.


Kes harian di Sarawak melonjak

Jangkitan baharu Covid-19 di Sarawak hari ini melonjak hampir tiga kali ganda berbanding 442 kes yang dilaporkan semalam (28 Februari 2022).

Dalam tempoh itu sebanyak 1,248 kes baharu direkodkan menjadikan kumulatif positif di negeri itu mencecah 261,060 kes, lapor Jawatankuasa Pengurusan Bencana Negeri Sarawak.

Dalam kenyataannya hari ini jawatan kuasa itu memaklumkan tiga daerah mencatat jumlah kes tiga angka iaitu Kuching dengan 430 diikuti Miri (238) dan Sibu (180).

Menurut kenyataan itu, 11 daerah mencatat antara 10 hingga 82 kes baharu manakala 21 daerah lagi merekodkan antara satu hingga sembilan kes.

Sehingga semalam, seramai 253,878 pesakit telah sembuh, 1,627 kes kematian, dan 4,307 kes masih aktif.

Daripada jumlah kes aktif itu, seramai 3,714 pesakit menjalani kuarantin di rumah; 210 ditempatkan di PKRC; 371 dimasukkan ke hospital; dan 12 dirawat di unit rawatan rapi, dengan lima daripadanya memerlukan alat bantuan pernafasan.

Sehingga semalam, seramai 2,138,700 atau 75.7 peratus daripada populasi di Sarawak telah lengkap divaksinasi, manakala 2,319,495 atau 82.1 peratus lagi menerima sekurang-kurangnya satu dos.

Seramai 1,510,506 atau 73.1 peratus daripada individu dewasa pula telah menerima dos penggalak.


100 mayat pesakit Covid-19 dibuang ke Sungai Ganges

Lebih 100 mayat dipercayai meninggal akibat Covid-19 ditemui terapung di tepi Sungai Ganges di dua negeri di timur laut India, hari ini, kata pihak berkuasa.

Pegawai Daerah Buxar di negeri Bihar, Ashok Kumar berkata mayat dihanyutkan arus ke tepi sungai berhampiran sempadan dengan negeri Uttar Pradesh.

“Kami telah menghantar pasukan untuk mengambil semua mayat itu sama ada dibakar atau dikebumikan,” katanya.

India kini berdepan ‘tsunami Covid-19’, terutama di kawasan pedalaman di mana kemudahan kesihatan adalah terhad.

Kes Covid-19 harian di India meningkat sebanyak 329,942, sementara kematian akibat penyakit itu meningkat kepada 3,876 sehari. Jumlah jangkitan di India kini lebeihi 22.99 juta, sementara kematian pula sebanyak 249,992.

Sementara itu, pihak berkuasa Uttar Pradesh pula melaporkan penemuan mayat yang terapung di Sungai Ganges di wilayah mereka hari ini, sekali gus menimbulkan ketakutan penduduk sekitar mengenai penularan wabak itu.

“Sesetengah mayat tidak dikenali ditemukan terapung di Sungai Ganges di daerah Ghazipur, Uttar Pradesh,” kata pegawai.

Media melaporkan mayat pesakit Covid-19 itu dipercayai dibuang oleh ahli keluarga mereka ke dalam sungai berkenaan setelah tidak dapat menampung kos pembakaran. Bihar dan Uttar Pradesh adalah dua negeri termiskin di India.

Pihak berkuasa Bihar menuduh mayat itu dihanyutkan dari Uttar Pradesh, sementara Bihar pula menuduh sebaliknya. – Agensi


40 peratus sektor swasta akan bekerja dari rumah, kata Ismail Sabri

Susulan pelaksanaan Perintah Kawalan Pergerakan 3.0 (PKP 3.0) yang diperketat, lebih enam juta pekerja dalam sektor swasta perlu bekerja dari rumah bagi mengelak lebih banyak jangkitan di tempat kerja.

Perkara itu diumumkan Menteri Kanan Pertahanan, Datuk Seri Ismail Sabri Yaakob yang berkata, langkah ini akan berkuatkuasa mulai 25 Mei ini dalam usaha untuk melandaikan lengkuk jangkitan kes Covid-19 yang semakin meningkat setiap hari.

“Sektor swasta juga akan mengurangkan jumlah pekerja yang hadir di satu-satu masa kepada 40 peratus.

Ini akan melibatkan 6.1 juta pekerja sektor ini,” katanya dalam sidang media khas hari ini.

Sementara itu berhubung sekatan perjalanan, katanya pihak berkuasa akan membuka lebih banyak sekatan jalan raya bersama dengan peningkatan pemantauan oleh semua agensi yang diberi kuasa untuk mengeluarkan kompaun terhadap mereka yang melanggar prosedur operasi standard (SOP) PKP.

Ismail Sabri juga berkata kapasiti pengangkutan awam seperti bas, komuter dan LRT juga akan dikurangkan menjadi 50 peratus kapasiti penumpang saja.

Menurutnya lagi, sekiranya kes Covid-19 dapat diturunkan, kerajaan akan menimbang untuk melonggarkan SOP semula sekiranya terdapat keperluan.

“Seperti dulu, daripada SOP yang ketat PKP 1.0 bila keadaan terkawal turun kepada PKPB, kemudian turun lagi kepada PKPP yang lebih longgar.

“Apabila turun kes, kita akan buka semula, apabila naik kes kita tutup semula. Jadi buka tutup, buka tutup ini akan berterusan,” jelasnya lagi.


Menjelang PRN, PMX umum pasang lampu jalan dan sumbangan RM300 kepada peneroka

Warga FELDA mendapat untung menjelang Pilihan Raya Negeri (PRN) apabila Datuk Seri Anwar Ibrahim hari ini mengumumkan peruntukan besar dan insentif sumbangan tunai kepada peneroka.

Perdana Menteri (PMX) mengumumkan peruntukan untuk memasang lampu kepada peneroka FELDA yang akan mula dilaksanakan bermula bulan ini dan untuk rekod PRN bakal diadakan di enam negeri pada Ogos ini.

“Kerajaan juga setuju membelanjakan kos operasi 37,012 lampu di FELDA seluruh negara dengan implikasi kewangan sebanyak RM7.7 juta setahun.

“Peruntukan akan diberikan dan projek lampu jalan berkenaan dilaksanakan bermula bulan ini,” katanya dipetik laporan Sinar Harian.

Anwar berucap pada Majlis Sambutan Hari Peneroka FELDA 2023 peringkat kebangsaan di Taman Ekspo Pertanian Malaysia (MAEPS), Serdang hari ini.

Sementara itu, Anwar berkata, kerajaan turut memperkenalkan insentif khas Sumbangan Kesihatan Rahmah (SKR) sebanyak RM300 bagi warga peneroka berumur 65 tahun ke atas.

“Peruntukan keseluruhan diberikan sebanyak RM21.21 juta yang bakal memberi manfaat kepada 70,715 orang peneroka.

“Selain itu, kerajaan akan menyediakan peruntukan sewajarnya bagi segera menyiapkan baki 283 unit perumahan generasi baharu FELDA (PBGF).

Beliau turut memaklumkan pihak mereka telah menandatangani perjanjian melibatkan Jaminan Kerajaan kepada FELDA untuk menstruktur semula pinjaman melalui terbitan sukuk dan kredit pusingan.

Katanya, ia dalam usaha memulihkan kedudukan kewangan dan membolehkan 80 peratus hutang peneroka FELDA berjumlah RM8.3 bilion dimansuhkan.

Dalam pada itu, Anwar turut mengumumkan subsidi diesel bagi penjanaan tenaga kepada 43,000 penduduk di Sabah dengan peruntukan sebanyak RM36 juta.

Jelasnya, ia bagi penjanaan tenaga dan bekalan air bersih di Kompleks Umas dan pembekalan air bersih di Kompleks Sahabat, Umas dan Kalabakan.

Tambah beliau lagi, sebanyak 30 Pusat Ekonomi Digital (Pedi) akan dilaksanakan Program Digital Madani dengan kerjasama MDEC.

“Ia bagi menjadikan FELDA sebagai peneraju transformasi digital memperkasakan ekonomi gig.

“Kerajaan juga membina 12 buah pusat hemodialisis dengan peruntukan RM21 juta di kesemua wilayah FELDA termasuk di premis Yayasan FELDA di Kelana Jaya.

“Pembinaan pusat dialisis ini dijangka dapat memberi manfaat dan meringankan beban hampir 2,000 pesakit di kawasan rancangan FELDA yang selama ini terpaksa menempuh perjalanan sehingga dua jam bagi mendapatkan rawatan dialisis,” ujarnya.


PAS tetap pertahan PN bukan parti atau pemimpin

PAS mengulangi pendirian mempertahankan Perikatan Nasional (PN) tatkala salah satu parti gabungan itu – UMNO – berura-ura untuk keluar meninggalkannya, menjelang Perhimpunan Agung UMNO, Sabtu dan Ahad ini.

Pendirian itu dinyatakan Presiden PAS, Datuk Seri Abdul Hadi Awang sambil menegaskan bahawa pembentukan PN berlandaskan agenda perpaduan ummah, bukan untuk menyelamatkan mana-mana parti atau pemimpinnya.

Katanya, kemunculan Muafakat Nasional (MN) pada mulanya hanya dianggotai oleh PAS dan UMNO, tetapi kemudian kedua-dua buah parti bersetuju memasukkan Bersatu, sekali gus menjadi asas permulaan kepada konsep Islam memimpin.

“Seterusnya ia dilangsungkan kepada pembentukan gabungan yang lebih besar iaitu Perikatan Nasional (PN) bersama parti-parti yang mewakili pelbagai agama dan kaum yang berjaya mengambil alih kerajaan.

“Gabungan Perikatan Nasional bermatlamat untuk melaksanakan agenda perpaduan ummah yang majmuk sebagai tawaran baharu kepada rakyat Malaysia, berkonsepkan Islam memimpin tanpa menghapuskan kewujudan pelbagai agama dan bangsa.

“Perpaduan ummah bukan untuk menyelamatkan parti atau beberapa orang pemimpin, tetapi bersama-sama menyelamatkan negara dan semua rakyat,” katanya menulis dalam Minda Presiden yang disiarkan dalam laman Facebook beliau hari ini.

Ahli Parlimen Marang itu berkata, PAS sentiasa konsisten memilih demokrasi pilihan raya sebagai pendekatan paling damai walaupun pernah mengalami pengalaman kalah, menang, rebah dan bangun berulang kali sejak ditubuhkan sebelum merdeka.

“PAS tetap menolak pendekatan ekstrem di jalan raya dan masuk hutan, sehingga gagal diprovokasikan oleh sesiapa sahaja bagi memangsakan rakyat untuk mendapatkan kuasa,” katanya.


Anwar letak Shamsul lawan Zahid untuk pastikan calon PKR kalah

PKR dikatakan sengaja mahu calonnya kalah di Parlimen Bagan Datuk dengan meletakkan Shamsul Iskandar Md Akin berdepan Pengerusi Barisan Nasional (BN), Datuk Seri Ahmad Zahid Hamidi.

Setiausaha Agung Perikatan Nasional (PN), Datuk Seri Hamzah Zainudin yang juga Calon PN bagi kerusi Parlimen Larut.

“Dia (Anwar Ibrahim) hantar Shamsul ke Bagan Datuk semata-mata kerana nak tentukan Shamsul kalah dan dia tiada lagi dalam parti sebab Shamsul ni dikatakan pengikut Azmin (Ali) waktu dulu,” katanya selepas beramah mesra dengan penduduk Bukit Bertam di Larut.

Katanya, Anwar sengaja mencari jalan menguburkan karier politik pemimpin parti yang tidak sehaluan dengannya.

“Itulah jenis orang yang ada…mencari jalan supaya pancung calon-calon yang mereka rasakan tak boleh bersama mereka. Itu bukan agenda perjuangan sebenar.”

Hamzah tidak menolak kemungkinan PKR dan UMNO meletakkan calon demi kepentingan peribadi presiden masing-masing.

Parlimen Bagan Datuk menyaksikan pertembungan empat penjuru membabitkan Zahid, Shamsul, calon PN, Muhammad Faiz Na’aman serta calon Bebas, Mohamed Tawfik Ismail.

Shamsul pernah diberi gelaran ‘Giant killer’ selepas mengalahkan bekas Ketua Menteri Melaka di kerusi Parlimen Bukit Katil pada PRU 2013 dan berjaya mempertahankan kerusi itu pada 2018 ketika ditukar nama kepada Hang Tuah Jaya.

Dalam perkembangan lain, Hamzah yang juga Menteri Dalam Negeri berkata, tindakan merosakkan bahan kempen kerap berlaku semasa tempoh berkempen, terutama di lokasi ‘panas’.

“Perkara tidak amanah sentiasa berlaku dalam PRU, tetapi bukan semua tempat…ada tempat ganas, ada tempat bertembung sehingga mereka sanggup melakukan perkara bukan-bukan.

“Kita serahkan kepada agensi untuk ambil tindakan terhadap mereka yang melakukan kesalahan,” katanya.


Suntik vaksin Covid-19 dalam pesawat Airbus, pikat kanak-kanak

Pelbagai cara digunakan untuk menarik perhatian ibu bapa dan kanak-kanak menyertai kempen suntikan pelalian vaksin Covid-19 dalam usaha mengekang penularan virus itu.

Bandar Cologne dan Lapangan Terbang Cologne/Bonn di Jerman, menawarkan pengalaman vaksinasi yang luar biasa, dengan menukar pesawat Airbus A300 Zero G menjadi pusat vaksinasi untuk kanak-kanak berusia 5 hingga 11 tahun.

Selepas mendapat suntikan pelalian masing-masing, kanak-kanak dan ibu bapa akan dibawa melawat kokpit pesawat dan peluang untuk mengambil gambar.

Sehingga 2014, Airbus A300 Zero G telah digunakan untuk program simulasi tanpa berat dan dikenali sebagai pesawat ‘parabola’ selain digunakan untuk penerbangan ujian dan latihan.

Ibu bapa yang ditemui menyifatkan program itu adalah alternatif menarik yang “membawa penerima vaksin keluar dari bilik doktor”.

Panel penasihat vaksin bebas Jerman sebelum ini mengesyorkan vaksinasi untuk kanak-kanak berumur 5 hingga 11 dengan keadaan sedia ada atau yang berada dalam kalangan mereka yang terdedah dengan jangkitan Covid-19

Kanak-kanak dalam kumpulan umur ini perlu menerima dua dos vaksin Pfizer-BioNTech dengan selang tiga hingga enam minggu, kata panel itu. – Agensi